
10 Mai 1866 


— UN MOMENT ISTORIC — 


Ziua de 10 Mai este ziua sărbătorii naţionale a Româ- 
nilor. 10 Mai sintetizează un tragic trecut, din care a izvo- 
rât strălucirea prezentă şi a pregătit apoteoza viitorului u- 
nui neam, 

Faptele comemorate în această zi rezumă în ele toate 
` străduințele şi jertfele trecutului, mulțumită cărora Româ- 
nia stă azi cu cinste în rândul ţărilor civilizate ale Europei. 

Nu se poate despărți progresele civilizaţiei făurite de 
geniul şi firea poporului român — pornind dela data isto- 
rică de 10 Mai 1866 — de cumpănita, înțeleapta şi noro- 
coasa cârmuire a primului său rege. Viaţa regelui Carol I, 
petrecută din cea dintâi tinereţă şi până la moarte pe pă- 
mântul țării noastre, se identifică cu cea mai fericită pe- 
rioadă a jumătăţii a doua a veacului XIX din istoria ţării 
noastre. 

Ziua de 10 Mai nu evoacă numai fenomenul de crista- 
lizare în forme trainice ale unui nou stat modern: Româ- 
nia, ceeace a prilejuit putinţa desvoltării în mediul său fi- 
resc unui nou suflet de popor european: poporul român; ea 
evoacă şi pe călăuza înțeleaptă a acestui stat și a acestui po- 
por: pe regele Carol, a cărui soartă s'a împletit o jumătate 
de veac în cea mai fericită unire cu țara și neamul, asupra 
cărora a domnit. 

Sunt potriviri minunate ale sorții! 

Cine putea prevedea că tânărul prinţ german, născut 
în apropierea izvoarelor Dunării, în ţară străină şi depărtată, 
crescut și educat într'un mediu apusean, aşa de deosebit a- 
tunci de al nostru, făcând parte din vestita familie regească 
a Hohenzollernilor — din Prusia, să părăsească leagănul său, 
al părinţilor și strămoșilor săi, să rupă cu un trecut tradi- 
țional al națiunii sale, şi să pornească, mânat de o încredere 
tainică, spre o ţară pe atunci atât de îndepărtată a Răsări- 
tului, ţară mică, săracă, supusă împărăției turcești şi ame- 
nințată de vecini puternici, şi în care țară — cu trecerea 
anilor, din tânăr devenind bărbat în puterea vârstii şi apoi 
bătrân, să vadă cu ochii transformările minunate petrecute 
sub norocoasa lui oblăduire! A venit plin de nădejde, mâ - 
nat de o tainică ursită, cu avântul tinereţii entuziaste și 
după o viață întreagă și o îndelungată domnie, a închis o- 
chii în mijlocul poporului românesc, devenit al său, pe pă- 
mântul țării românești, devenită a sa, țară, care-i păstrează 
cu pietate ţărâna sfântă şi-şi amintește cu duioasă recu- 
noştință de marele ei cârmuitor, căruia ia dat numele de 
Cel Inţelept. 


kd 
. . 


10 Mai 1866... i 

In anul 1866 situația țării noastre era din cele nesi- 
gure: abia se înfăptuise unirea celor două țări româ- 
neşti: Muntenia şi Moldova, trăite veacuri despărțite, şi a- 
cum amenințau, în urma abdicării primului Domnitor al ţă- 
rilor unite; Alexandru Cuza, să se despartă din nou, și mai 
ales amenința cutropirea străină, așa de dureros încercată 
în veacurile trecute, din partea vecinilor mai puternici: Tur- 
cia „suzerană“, Rusia „protectoare“ şi Austria „prietenă“. 

In adunările, pregătitoare a unirii celor două ţări ro- 
mânești, se propusese, pentru asigurarea tronului şi întări- 
rea nouei ţări unite: un Domn dintr'o dinastie europeană 
străină. Alegerea şi întronarea noului Domn erau hotărî- | 
toare pentru soarta noului stat, ce se crease la gurile Du- 
nării. Prin voința întregului popor (plebiscit) — ţara a che- 
mat ca stăpânitor al ei pe tânărul principe Carol de Hohen- 
zollern — Sigmaringen, atunci în vârstă de 27 ani, locote- 

nent în armata prusiană, fiul princepelui Carol Anton de 
Hohenzollern și al principesei Josephina, coborîtoare din 
familia împăratului Napoleon. Situaţia politică era turbure. 
Turcia amenința ocuparea României cu oaste, Rusia făcea 
intrigi în Moldova, unde încă se afla un număr apreciabil 
de separatiști, protivnici unirii, în frunte chiar cu mitropo- 
litul Moldovei și care n'ar fi văzut cu ochii răi o intrarea 
oastei ruseşti în țară. Austria declară că nu va permite tre- 
cerea tânărului principe spre România, iar de va încerca va 
fi arestat, cu atât mai mult cu cât legăturile dintre țara ve- 
cină şi Prusia se înăsprise și amândouă aceste țări erau în 
ajunul unui răsboiu. Conferinţa puterilor europene dela 
Paris, s'a rostit împotriva acestei alegeri. Părinţii tânărului - 
principe n'aveau încredere în trăinicia faptului; mama sa 
se opunea din toată inima ei de mamă la plecarea fiului ei 
într'o încercare necunoscută, iar tatăl îl povăţuia să fie cu 
băgare de seamă; regele Prusiei, șeful familiei Hohenzol- 
lern, îşi arătă îndoiala şi neîncrederea, iar, față de hotărî- 
rea principelui de a pleca spre a conduce destinele ţării, 
pe care poporul român i-le încredințase, n'a avut decât cu- 
vintele : „Dumnezeu să te aibă în paza sa !“. Singur prin- 
cipele Bismark s'a arătat mai hotărît, povăţuind pe tânărul 
principe să încerce acest pas, iar în caz de nereușită, ca- 
lea înapoi îi rămâne deschisă. Nu prea l-a mulțumit această 
povaţă, care nu se potrivea cu firea sa: leală și hotărită 
‘de a urma calea începută, oricât de grea ar fi fost, până la 
capăt. Mai mult îndemn va fi avut dela împăratul Franței 
Napoleon III, care cunoaștea pe principe din copilărie şi 
care îl și recomandase bărbaţilor politici români. Indemnul 
hotăritor însă pornia din sufletul său: ceva tainic pare că-l 
îndemnă să facă acest pas, care însemnă cea dintâi verigă 
a unui lanţ de fapte din cele mai însemnate. O biografie a 
regelui Carol vorbește despre acest moment punând într'o 
adevărată lumină extraordinarul întâmplării: „Prințul însuşi 
se hotărî extraordinar de repede să primească. In firea sa, care 
mai totdeuna şovăeşte mult înainte de a luă o hotărire, izbucne- 
şte, la ocazii rare, ceva uimitor de impulsiv, în desăvârşită con- 
trazicere cu starea obişnuită. Era deci din primul moment ferm 
hotărît să primească alegerea Românilor“. 

Făcând un drum plin de primejdii prin țara vrăjmaşă. 
Austria în haine schimbate, cu un paşaport elveţian pe un 
nume schimbat şi însoţit de 2-3 oameni, călătorind de-a- 
valma cu călători amestecați în tren și pe vapor în cl. II, 
şi uneori printre bagaje, principele Carol în ziua de 8 Mai 
1866, pune piciorul pe pământul României la Turnu-Seve- 
rin, fără ca mulțimea adunată pe cheiu și curioasă de domni 
străini, ce debarcase, să bănuiască că tânărul cu „ochi al- 
baştri, păr negru, nas vulturesc ager, mustăţi şi barbă mijindă 
pe obraji, stătură sveltă“ cum înseamnă pașaportul, să fie 
Domnitorul ţării lor, acela care începea èra de consolidare- 
a României de azi. 

Sunt 66 ani de atunci: ţara era bogată dela fire, să- 
racă în binefacerile civilizației: sate sărace şi rare, târguri 
mici și modeste, drumuri primitive. lată cum descrie bio- 
grafia regelui drumul străbătut dela graniță spre capitala: 

„Un cer de sud şi un soare strălucitor, de-asupra unei țări 
acoperite de o verdeață superbă şi cu populaţie atât de rară. 


„Călătoream pe câmpii, fără a ține seama de vreun drum 
anume; opt cai erau înhămaţi la trăsura deschisă, doi surugii 
călări, chiuind, strigând şi pocnind din bice, de răsună văzduhul, 
îi îndemnau la o goană din ce în ce mai mare. Hamurile şi hå- 
țurile se rupseră de mai multe ori în timpul nopții; tură reparate 
cu trânghii. Nu se putea fără asemenea incidente. Caii străbă- 
teau pâraele ; şi dacă apa intră în trăsură, ea se scurgea tot aşa 
de bine. La râurile mari se întrebuințau poduri plutitoare, cam 
defectuoase. Poduri fixe aproape nici nu erau“... 

„Dar frumusețea, o frumusețe originală și surprinzătoare a 
formei şi a culorii, era peste tot locul. In special erau plăcuți şi 
atrăgători acei ţărani vioi cari în costumele lor deschise, fesute 
în deosebite culori, se urcară pe căișori sprinteni, pentru a se a- 
sociă la escorta prințului. Lângă diligenfa princiară călătoreau, 
şi femei ale căror voaluri albe, lungi, le fluturau în jurul capu- 
lui, cum fâlfâe steagurile în vânt“. 

In ziua de 10 Mai 1866 Carol intră în București. 


„Toți erau cuprinşi de entuziasm, sub cerul acela îndepăr- 
tat, sub acea lumină strălucitoare a orientului. Sosea norocul, 

viitorul! Și poporul cu adâncă pătrundere a sufletului său şi cu 
încrederea naturilor simple, primeă cu uralii pe cel ales“. 

La depunerea jurământului tânărul principe a rostit a- 
ceste cuvinte simple, dar cu adânc înțeles, în care se og- 
lindeşte convingerea care l-a călăuzit întreaga domnie: 

„Ales spontan de națiune ca principe al României, am pă- 
răsit fără şovăire patria şi familia mea ca să răspund la che- 
marea acestui popor, care mi-a încredințat soarta sa. Punând pi- 
ciorul pe acest pământ sfânt, am devenit Român. Primirea ple- 
biscitului îmi impune, ştiu, mari datorii, nădăjduesc că-mi va fi 
dat să le împlinesc. Vă aduc o inimă sinceră, sânduri curate, o 
voință tare de a face binele, un devotament nemărginit către noua 
mea fară şi acel respect neclintit către legi pe care l-am 'moşte- 
nit dela strămoşii mei. Cetăţean astă-zi, mâine, dacă trebue, sol- 
dat, voi împărați cu voi şi soarta bună şi soarta rea. Din a- 
cest moment totul este obştesc între noi, credeți în mine, precum 
şi eu cred în voi! Singur Dumnezeu ştie ce viitor este menit fă- 
rii noastre! Din partea noastră să ne mulțumim da a ne face 
«datoria ! Să ne întărim prin înţelegere, să ne unim puterile ca să 
fim la înălțimea întâmplărilor ! Dumnezeu care a condus pe ale- 
-sul vostru până aici şi care a înlăturat toate piedicile din dru- 
“mul său, nu va lăsa nesăvârşită opera sa! Trăiască România!“ 


I. Zaborovschi 


ROSTIRI ADÂNCI 


de Alexandru Donici, 


Unirea României a fost predestinată 
De-al cerului decret ; 

Ea trebui să trăiască, ea este ordonată 
De-a prospera cu 'ncet, 


Vom trece poate taze de plângeri şi de ură; 
Dar cei adevărați 

Români cu bărbăție, cu inimi de căldură, 
Vor rămânea tot frați. 


In secolul de față popoarele cu minte 
Pe această cale merg ; 
Sătule de viaţă în fracții umilite, 
La uniuni alerg. 
(Din „Revista Română”, 1863) 


Cărţi poștale 


— Aceleași — 


Asemeni cum pe 'nlinderi de zăpadă 

Las, visător, să odihniască ochii, 

Când vii cu sânul copt şi strâns în rochii — 
Privirea mi-o îndrept pe trup să-ți cadă. 


Păşeşti mărunt, în salturi mici de presuri, 
Cu noaptea 'n păr, cu trandafiri pe sură, 
Și parcă descifrezi o partitură, 

Când gâtul meu cu braţele împresuri. 


Inghirlăndat de crinul mânei albe, 

Las capul să se razeme pe umăr; 

Pricep atunci pădoaba ta de salbe: 

Și nu-ți vorbesc... doar inima ţi-o număr... 
x 


A coborit în mine noaptea grea 

Cu cânt de greeri, brumă şi bitum... 
Tăcerea plânge, 'năduşit pe drum 

Și sufletul meu plânge — aşijderea !.. 


Şi-i toamnă rece, cu cer mohorât 
Sub care moare larmecul de eri... 
Și din pământul umed cresc dureri 
Și îi așa de trist şi de urât!.. 


O cucuvea vesteşte de pe-o cracă 
Că 'n noaptea asta moare cineva... 
Și parcă moare 'n mine inima 

Cu fiecare pom ce se dezbracă !.. 


Soroca 
D, low 


„Hasdeu şi Alecsandri 


Ceea ce-l desparte pe Hasdeu de Eminescu și-l apropie de 
Alecsandri este optimismul pe de o parte, iar pe de alta speci- 
ficul românesc, exprimat prin gândirea și simţirea acestuia. 

Hasdeu a ţinut să-și exprime și afirme ideile și credinţele 
sale la Academie, Universitate, Parlament și Ateneul român. A 
făcut însă o deosebire distinctă între fotoliul, catedra și tribuna 
celor trei dintâiu şi amvonul celui din urmă, pe care, după propria-i 
mărturisire l-a urcat totdeauna cu solemnitatea și evlavia unui 
sacerdote, care „din baerile inimei sale să reverse în inimile 
ascultătorilor o credință caldă, adâncă și roditoare“ 1), 


In astfel de momente solemne, când își mărturisea credin=- 
tele scumpe lui, el se considera ca unul din „apostolii lui Crist,. 


„tare prin credință“, care nu se sfieşte de nimeni, nu se teme 
de nimic, 

Din credința puternică a lui Hasdeu în Dumnezeu, bine, 
nemurire, adevăr, dreptate, s'a zămisliț în sufletul său acel opti- 
mism robust, pe care l-a exprimat în totdeauna cu adâncă con- 
vingere, întrucât se considera a fi și el unul din pedagogii buni 
ai „uriaşului copil colectiv“, poporul român, care, după el, „în“ 


trase acuma (la 1892) în școală și întrând în școală el cere dela. 


pedagogii săi, să-i dea cărţi, ca să înveţe“ °’). 

Hasdeu recomandă poporului român numai operele opti- 
miștilor: Platon, Aristotel, Bacon, Shakespeare, Newton, Cor- 
neille, Kant și Goethe. Se fereşte în schimb a pune în mâna fra- 
gedului copil — naţiune opera distructivă a unui Schopenhauer 
şi Leopardi, cei doi pedagogi răi, pesimiști, cari după convinge- 


1) B, P. Hasdeu: „Noi în 1892", conferință ţinută la „Ateneul 
român“. 

2) B. P. Hasdeu: „Noi şi voi“, conferinţă rostită la „Ateneul ro- 
mân“ în 20 Decembrie 1892, j 

rea sa „au întocmit o teorie metodică universală a victoriei rău- 
lui asupra binelui“. 

Hasdeu găseşte că „predomnitor în literatura cultă, opti- 
mismul e stăpân nemărgenit în literatura poporană“, căci „un 
popor poate să fie oricât de asuprit, poate să fie oricât de mar- 
tirizat şi totuşi el nu e pesimist niciodată, ci totdeauna crede și 
speră într'o îndreptare pe pământ și într'o altă viață“, 

Sub acest raport de credință și speranţă, virtuţi cari 
fortifică în om setea de viaţă și fericire, se explică și marele său 
cult pentru literatura poporană românească, ale cărei producţiuni 
sunt un izvor limpede, senin de filosofie optimistă, 

In literatura poporană, „oglindă nemeșteșugită a întregii firi 
omenești“, în poveşti, legende, cântece, Hasdeu a văzut cum „e- 
roul se luptă, sufere, trece prin piedeci peste piedeci, dar nu se 
sperie de nimic, înfruntă primejdiile, merge înainte, merge cât 
merge, rabdă și birueşte“. 

Nici un „apostol al răului“, de felul lui Schopenhauer şi 
Leopardi, nu vine să turbure, în aceste creaţiuni literare senine 
ale poporului, această concepţie filosofică optimista de viaţă a 
ţăranului. 

De aceea Hasdeu ajunge la convingerea că „numai opti- 
mismul înăscut explică lunga răbdare a popoarelor, o răbdare, 
fără care s'ar sgudui la tot momentul ordinea socială și omeni- 
rea s'ar selbătăci printr'o sfășiere fără capăt“. 

Aceiași concepţie optimistă despre viaţă și admiraţie sin- 
ceră pentru filosofia senină a ţăranului român, oglindită în lite- 
ratura sa, a avut-o și Alecsandri, 

lată deci puntea de unire dintre sufletele acestor doi mari 
reprezentanţi ai literaturii noastre, cu toate că sufletul lor, în 
complexul lui, prezintă destule şi chiar profunde deosebiri, 

Dar amândoi nu s'au oprit numai la simpla admirare a a- 
cestui optimism țărănesc, exprimat prin literatura poporană, ci 
Sau inspirat direct din ea în creaţiunile lor literare, continuând 
astfel acel sănătos curent tradiţionalist, care a asigurat literaturii 
românești o desvoltare firească, conformă cu trecutul istoric al 
poporului nostru, 

Hasdeu, care concepea pe poet ca un pedagog bun, ca un 
înţelept sfătuitor şi îadrumător al naţiuniuni sale spre ideal şi 

fericire, îl consideră pe Alecsandri, alături de Eliade, „o strălu- 
cită figură a renașterii naţionale“ și aceasta maicuseamă pen- 
tru „credinţa şi voința, ce au manifestat cu toată binefăcătoarea 
lor înrâurire pentru neamul românesc,“ 1) 

Hasdeu motivează de ce consideră pe Alecsandri cea mai 
mare figură a literaturii noastre. Pentru că: „El este reprezen- 
tantul cel mai puternic, cel mai complect al gândirii şi simţirii ro- 
mânești. El a cântat toate dorințele, el a plâns toate nevoile şi 
necazurile românimii. El a încurajat, îndemnat și îmbărbătat nea- 
mul lui în felul, în care acest neam putea mai bine să înțeleagă; 
a fost vesel, trist, viteaz, cuminte, răbdător, plin de speranţă şi 
de credinţă, slumeţ şi înţelept ca poporul român însuși, In min- 
tea lui întreagă n'a fost loc pentru nimic, ce n'ar fi fost specific 
românesc și în talentul lui nici o pornire, care să nu fi fost 
românească, Alecsandri este gloria nediscutabilă a literaturii ro- 
mânești în secolul acesta. La o aşa înălțime nu mai văz alta“ °). 

Alecsandri este prin urmare, după Hasdeu, o glorie nedis- 
cutabilă a literaturii noastre pentru „specificul românesc“ expri- 
mat prin „gândirea şi simţirea“ sa pe de o parte, iar pe de alta 
pentru talentul, cu care a reușit să prindă în versul său întreg 
sufletul poporului român. 

Cu toate că nu neagă talentul lui Eminescu, Hasdeu nu-l 
pune înaintea lui Alecsandri, tocmai pentrucă la el, „afară de 
forma externă a producerilor lui, adesea prea silită, aproape 
nimic nu este original sau măcar specific românesc“ ?). 

Poezia românească de pela 1888 se resuma, după Hasdeu, 
în două nume: Alecsandri şi Eminescu. Primul fusese la început 
iubit şi adorat de public, dar apariţia acestui din urmă redusese 
din adoraţia, de care se bucurase până la el marele său înaintaș. 
- Şi Hasdeu explică această eclipsare prin moda literară a vremii. 

„Contra unei forme ușoare, spune dânsul, cuprinzând-o 
uşoară cugetare, s'au ridicat prin antiteză *) o formă și o cuge- 


1) Z. L. Caragiale: .O vizită la castelul Iulia Hasdeu“ (in „No- 
tite şi fragmente literare“, din „Biblioteca p. toţi“ Nr. 115-135 din 1924, 
pag. 129). 

>) Idem, ibidem, pag. 128-129. 

3) Idem, ibidem, pag. 127. 

1) E vorba de poezia lui Eminescu. 

tare, cari, tinzâni cu orice preţ a lovi mai tare şi a birui mai 
iute, se scufundă pe cellalt pripor, de a fi prea grele, prea formă 
` şi prea cugetare ; o scormolire microscopică de greutăţi ritmice 
şi de abureli mistice; un soiu de ronsardism românesc, trebuin- 
cios pentru o clipă ca un leac energic, dar, când teafără este 
titeratura, atunci de prisos şi chiar vătămător“ 1), 

Hasdeu credea că şi Eminescu ar fi putut deveni'un mare 
poet, dacă n'ar fi avut „nenorocul să lucreze sub o direcţiune 
abşolut străină de spiritul românesc, o direcţiune specifică, re- 
Gională, eterogenă față cu ideațiunea poporului nostru, sub direc- 
țiunea la modă pe atunci a unei şcoli literare, sub direcţiunea 
şcolii pesimiste — schopenhaueriste germane“ °), creiată de socie- 
tatea Junimii dela lași, 

Junimea, după Hasdeu, cu școala ei de modă străină „a 
falșilicat felul de a gândi, de a simţi și de a spune românește“, 
invegtând de o parte talente inchipuite, deformând și denaturând 
pe de alta talente reale ca Eminescu”). 

Şcoala literară ieșană nu putea avea deci, după Hasdeu, 
pretenţia de a fi dat naștere unor talente nouă și nici chiar de 
a fi format pe cele născute înaintea ei *). 

Prin moartea lui Alecsandri, care începuse colaborarea la 
„Convorbiri literare“, după ce își dăduse măsura întreagă a ta- 
lentului său poetic Încă înainte de a se forma Junimea, direcţia 
nouă a acesteia a pierdut, după părerea lu; Hasdeu, foarte mult 
şi atunci „se încercase cu vai cu chiu o restauraţiune prin 
umbra lui Eminescu“ 5). 

= 


Preferința lui Hasdeu pentru Alecsandri şi nu pentru Emi- 
nescu se datorește nu numai considerentelor, pe cari le-am ară- 
tat şi faptului că Eminescu era conservator-junimist. Ea se da- 
toreşte, după cum am amintit, în primul rând optimismului şi 


1) B P. Hasdeu: „Scrisoare cătră Gheorghe din Moldova“ in 
„Revista nouă“, 1888, pag. 81. 

2) 1. L. Caragia!e, op. cit. pag. 127. 

5) Idem. ibidem, pag. 130. 

t) Idem, ibidem, pog. 131. 

5) B. P. Hasdeu:g»O restaurațiune“, în volumul "„Sarcasm şi 
ideal“ (1897) pag. 80. 

specificului românesc, ce se degajează din întreaga operă lite- 
rară a bardului dela Mircești. 

Pentru Hasdeu, admiratorul entusiast al lui Eliade, care 
pusese, după părerea sa, „ca bază neclintităa culturii şi des- 
voltării neamului românesc idea naţională“ 1), Alecsandri trebuia 
să fie proclamat o figură mare, o glorie nediscutabilă a litera- 
turii românești, chiar numai din motivul că era un poet emina- 
mente naţional. 

Dar și Alecsandri, prin întreaga sa activitate, era un des. 
cendent natural al lui Eliade și deci sufleteşte mult mai aproa- 
pe de Hasdeu decât de Maiorescu și „Junimea“. °) 

Era deci firesc ca heliadistul Hasdeu să-l iubească şi ad- 
mire pe Alecsandri (ca şi pe Eliade, și pe Bolintineanu), pentru 
că a știut să cânte cu avânt și dragoste trecutul nostru vitejesc, 
frumuseţile pământului romănesc şi pe țăranul nostru; pentrucă 
a urit pe străinii și pe ciocoii asupritori ai țărănimii; pentrucă 
a semănat în inimile Românilor încredere în puterea sufletească 
a neamului și speranţă într'un viitor mare și fericit. 

Atitudinea de simpatie și dragoste pentru ţăranul român, 
comună lui Hasdeu şi Alecsandri deopotrivă, dacă nu sub ra- 
port social-politic, atunci cel puţin sub raportul inspiraţiei poe- 
tice, isvorăște şi ea dintr'o concepție identică la amândoi: țăra- 
nul plugar este simpatizat de ei nu atât ca reprezentantul clasei 
muncitorilor productivi ai pământului, ci fiindcă este român, 
deci păstrătorul și reprezentantul românismului *). 

Iubirea lui Hasdeu pentru Alecsandri se poate deduce și 
din opera sa poetică, care se resimte destul de accentuat de 
influența lui Alecsandri, așa cum se resimţise la început de cea 
a lui Eliade și Bolintineanu, 

Baladele sale Ștefan cel Mare şi hatmanul Arbore, Vor- 
nicul Iancu Moţoc, Ştefan şi Radu, Magda lui Arbore; poemul 
alegoric Severin; oda La craniul lui Mihaiu Viteazu; pastelurile 


1) Caragiale, op. cit. pag. 129. 

>) Despre „Hasdeu şi Heliade" vezi studiul meu în „Junimea li- 
terară*, 1927, No. 8—10, pag, 253—259. 

3) Vezi despre aceasta mai pe larg pag. 129—131, din lucrarea 
mea „Contriluţiuni la istoria literaturii româneşti din veacul al XIX", 
1927, 

Alb şi negru şi zilele Babei; drama Răzvan şi Vidra; comedia 
Trei crai dela răsărit etc.—toate se înrudesc de aproape ca in- 
spirație, idee, tendință şi formă cu opere similare de ale lui 
Alecsandri. 

Ca să dăm numai un exemplu: pastelul iernatic Alb și 
Negru al lui Hasdeu este compus într'o manieră absolut a'ecsan- 
drină şi, dacă nu i-s'ar cunoaște autorul, desigur ar putea fi atri- 
buit poetului dela Mircești. 

Mai sunt şi alte legături tainice dintre sufletele celor doi 
poeţi, așa d. e. idea panlatină. 

Hasdeu militase, ce e drept maicuseamă sub raport poli- 
tic, printr'o serie de articole publicate în ziarul său Traian (din 
1869) pentru realizarea unui congres panlatin la Paris. Ideea i-o 
inspirase „infernalul plan al germanizării gurelor Dunării”, ur- 
mărit în taină de politica prusiană. De aceia el insistă asupra 
realizării congresului panlatin: „având convingerea cea mai nes- 
trămutată că dela dânsa depinde nu numai existența naționali- 
tăţii române, dar încă tăria latinismului întreg“, pe care îl re- 
prezintăm în orient noi Românii, „un element compact și omo- 
gen dar ameninţat din toate părţile“ 1), 

In poemul său alegoric, dialogat Severin, închinat naţiunii 
italiene pentru ziua intrării primului rege al Italiei unite Victor 
Emanuel II in noua sa capitală, Roma, Hasdeu spune: 

peace atei anale. IE eu mai nutresc speranța, 

Să văz într'o cunună colosul panlatin : 

Iberul, Lusitanul şi Dacia şi Franța 

Serbând democrația pe Dealul- Aventin!". 

Alecsandri, ce e drept, nu militase pe față în politică pen- 
tru aceiaşi idee, dragă şi lui, dar o realizase sub raport cultu- 
ral, concurând în 1877, la congresul felibrilor din Montpellier, 
unde a luat premiul pentru cea mai bună poezie latină cu Cân- 
tecul gintei latine, 

Panlatinul Hasdeu rămâne plăcut surprins la apariţia dra- 
melor lui Alecsandri, cu subiecte luate din antica viaţă a Ro- 
mei, și cu ocazia tipăririi unui fragment din Fântâna Blandu- 
siei în Familia din Oradea-mare, Hasdeu se grăbeşte a-i închina 
la 30 Martie 1883 aceste versuri de admiraţie: 


i) cf. Traian, No. 31 din 9 lulie 1869. 


VIAŢA BASARABIEI 13 


La „Fântâna Blandusiei“. 
Bătrânule Horaţiu, a Romei vechi mândrie, 
De care toți Latinii în veci se vor mândri, 
Iubirea-mi pentru tine e astăzi şi mai vie: 
Iubindu-te pe tine, iubesc pe — Alecsandri ! 


Sunt singurele versuri, pe cari le-a dedicat cândva Hasdeu 
unui poet român în viață şi, cunoscută fiind măsură sgârcită, cu 
care împărțea mândrul Hasdeu din când în când cuvinte de 
laudă și admiraţie contemporanilor săi, trebue să atribuim aces- 


“tor versuri un preț excepţional de mare. 
* 


Legăturile lui Hasdeu cu Alecsandri datează de timpuriu, 
«din laşi, unde apărea la 1862 revista lui Hasdeu „Lumina din 
„Moldova“, la care a colaborat și Alecsandri, fiind și abonat al 
revistei. 

Hasdeu a urmărit de aproape, cu atenţiune și simpatie, ac- 
“tivitatea literară a lui Alecsandri și ocazional a menţionat cu 
“audă şi admiraţie apariţia diverselor sale opere, 

Așa d. e. făcând recenzia numărului din Aprilie 1869 al 
-„Convorbirilor literare“ (în ziarul său Traian, No. 3 din 25 IV 
1869) el vorbește și despre povestirea Un epizod din 1848, „ie- 
“şită din măiastra pană a d lui Alecsandri“, caracterizând=o ast- 
“fel: „Poetul nostru nu încetează de a lucra, deși nu-l mai sus- 
ţine astăzi îuariparea juneţei și, ceea ce este și mai remarcabil, 
-asemenea marelui Goethe, el crește în vigoare, în colorit, în ge- 
:niu, în proporțiune cu însăși creşterea anilor“, 

Această povestire a lui Alecsandri, deși tratează, după 
Hasdeu, un subiect de o „extremă simplitate“: „n'a împiedecat 
pe poetul nostru de a crea o nuvelă, precum sunt prea puţine 
sîn limba română“, 

Cu acest prilej Hasdeu ridică şi o chestiune de folklor, că- 
“reia abia mult mai târziu i s'a dat de cătră cercetătorii literaturii 
poporane cuvenita atenţiune : dacă balada Stefan și codrul, in- 
tercalată de Alecsandri în naraţiunea sa, este culeasă din gura 
„poporului, dela cine și unde. 3 

In No. 11 (din 16/V/1869) al lui Traian, recenzând No. 5 
-al Convorbirilor literare, Hasdeu vorbeşte despre cele câteva pas- 
teluri, publicate acolo de Alecsandri, spunând: „sublimele sale 


è 

descripţiuni după natură, ultimul gen poetic, prin care se mani- 
festă de un timp încoace fecunda inspiraţiune a marelui nostru 
poet“. 

Tot aici Hasdeu se miră de faptul că revista „Junimii“: 
„publică în acelaș număr, în care s'a adăpostit grandioasa muză 
a d-lui Alecsandri, nişte aberaţiuni ieşite... din condeiul profan. 
al unui domn S(amson) L. Bodnărescu“. 

Prezenţa scrisului lui Alecsandri în coloanele Convorbirilor- 
literare, dușmănite de Hasdeu, desigur că nu-i putea fi pe plac. 
De aceea, pentru a-l instrăina de cercul „Junimii“ sau poate- 
chiar a-l învrăjbi cu ea, Hasdeu îi dedică lui Alecsandri pam- 
fletul său contra Convorbirilor, intitulat Al doilea rămăşag şi: 
care s'a publicat „în loc de prefață“ în No. 1 (din 15/11/1876) al 
„Revistei literare şi științifice“, pe care o redacta împreună cu: 
colegul său, naturalistul Dr. D. Brândză. 

In „poșta“ ziarului Traian (No. 62 din 20 Septembrie 1869) 
găsim următoarea informaţie bibliografică, nouă pe atunci: „Au- 
torul gramaticei franco-române este d. V. Alecsandri, sub pseu- 
donimul Vlad Mircescu“,. Este vorba de gramatica acestuia „Gram- 
maire de la langue roumaine“, scrisă în îranțuzeștc și tipărită la 
Paris în 1863. 

Alecsandri a colaborat și la revista lui Hasdeu „Columna 
lui Traian“ între anii 1872 - 1874. 


In Columna lui Traian pe 1877 (anul VIII, pag. 83-89) ` 
Hasdeu se ocupă întrun studiu intitulat Alecsandri lingvist de 
părerile lingvistice ale lui Alecsandri, expuse în al său Dicționar 
grotesc, care apăruse în vol, III (1869) al Convorbirilor literare. 

Hasdeu, deși cu mult mai tânăr decât Alecsandri, ajunsese 
la 1877 să fie colegul acestuia la Academia română. In 1879 
secţiunea literară a Academiei s'a constituit cu Alecsandri ca 
președinte şi Hasdeu ca secretar. 

* 

Am ii aşteptat ca cel puţin față de „gloria nediscutabilă a 
literaturii române“ Hasdeu să păstreze întotdeauna o atitudine 
respectuoasă de sincer admirator, Şi totuşi ironicul Hasdeu nu. 
şi-a putut stăpâni pornirea-i zeflemistă înăscută nici față de „gran-- 
dioasa muză“ a marelui poet. 


a 

Astfel în nuvela sa de tinereţe „Micuța“ găsim următorul 
pasaj: „Aleasa inimei mele mergea repede înainte, lăsând în stra- 
tul de zăpadă urmele unui picioruș fabulos şi ascunzându-și năsu- 
şorul într'un manşon, — asemenea păsăruicii, când îşi adăpostește 
căpuşorul în căldura aripioarei. Precum vedeţi şi iarna are o 
poezie a sa, diminutivă ca a lui Alecsandri, pe care trebue s'o 
căutăm în zăpadă şi în manşon“. 

In zugrăvirea acestui peisaj de iarnă Hasdeu foloseşte in- 
tenţionat cinci diminutive, cari însă nu contribue deloc la evo- 
-carea tabloului iernatic, ci numai la caracterizarea chipului gin- 
_saș — copilăresc al iubitei sale. Ironizarea lui Alecsandri apare 
astfel nemotivată, nefirească, deplasată, 

Este adevărat că mania folosirei diminutirelor în caracteri- 
zarea femeei şi iubitei era frecventă pe atunci 1) la poeţii ro- 
-mâni, în special la Bolintineanu și primul volum de poezii al lui 
Alecsandri se resimte şi el întrucâtva de acest abuz nepoetic, 
-care nu putea să rămână nerelevat de simţul estetic - critic al 
lui Hasdeu. 

„Din fericire în adevărta poezie a iernii, mult mai târzie °) 
a lui Alecsandri diminutivile nepoetice dispar cu totul. In această 
poezie ulterioară, de maturitate artistică, dispare odată cu „man- 
-şonul“ lui Hasdeu şi abuzul diminutivelor banale, pentru a face 
loc sumbrului tablou iernatic din dramaticul Pohod na Sibir, care 
deșteaptă fiori prin realismul său crud. 

Dar umoristul şi ironistul Hasdeu se mai foloseşte de poe- 
-zia lui Alecsandri, pentru a inaugura la noi parodia literară, 
necunoscută până la el. 

In revista sa „Aghiuţă“ (No. 18 din 1864, pagina 138-139) 
“găsim următoarea parodie originală și spirituală a cunoscutei 
romanțe a lui Alecsandri „De-aș fi, iubito, singaşă floare“, care 
“inspirase pe compozitorii noștri muzicali : 

Către T. 
De-aș fi, iubito, spumă uşoară, 
Ce'r valuri iese dintr'un săpun, 
Ti-aş spăla faţă, gât, cosicioară... 
Ți-aș spăla toate, ca un nebun! 


1) „Micuța“ a apărut în volum la 1864. 
2) Volumul său „Pasteluri şi legende“ apare abia la 1875. 

De-aş fi, iubito, purice iute, 
Făr' incetare eu aş sălta 

Și tot pe locuri necunoscute, 
Să nu mă afle mânuţa ta! 
De-aş fi, iubito, pulbere numa”, 
Ce se ridică de jos în sus, 


Aș face... Nu pot s'o spun acuma: 


Tot, ce se tace, nu e de spus! 


Parodia aceasta, aşa de îndrăzneață prin lascivitatea ei și: 
compusă tocmai după o poezie a lui Alecsandri, ne caracteri- 
zează încă odată firea stăpânită de un neînfrânat, selbatec dor de 
libertate a autorului faimoasei „Micuţe“ şi a redactorului revistei, 
umoristice— satirice „Aghiuţă“ și ea nu poate fi scuzată decât 
prin vârsta tânărului iconoclast, care până atunci (1864) mai 
înţepase încă cu săgeata veninoasă a ironiei sale șipe un C.A, 
Rosetti, T. Cipariu, T. Maiorescu, V. A. Urechiă, Mihail Co- 
gâlniceanu şi alte personalități marcante, în a căror lume încă. 
nu putuse să între și să se afirme, după cum îl îndemna neas- 


tâmpărul tinereţei sale expansive şi orgolioase. 
Liviu Marian 


PRIMAVERII 


Anotimp cu zări albastre, 

După luni de frig şi 'ngheţ, 

Ni-ai adus şi ţării noastre 

Chiar de Paști un dar măreț. 
Ni-ai adus pe pomi cunună 
De curate, albe flori ; 
Ni-ai adus şi voe bună 
Pentru sfinte sărbători, 


Ni-ai adus pe cer un soare 

Tot cu raze aurii, 

lar în aer blândă boare 

Și cântări de ciocârlii. 
Mult dorită primăvară, 
Eşti scump oaspe pentru toţi 
Să rămâi mai mult în ţară, 
Din nevoe să ne scoţi! 


A, Semeniuc: 


Pe urmele Divinului Miel 


In țara cu zâmbete triste 

Sa 'ntors primăvara din nou... 
S'acum așteptăm pe-a ei piste 
Un Crist să ne vie 'n cavou... 


Căci groaznica plagă se 'ntinde 
Pe fața pământului mut 

Și tot ce-i viață cuprinde 
Ș'aruncă în groapa de lut. 


De hâzi paraziți și de lindeni 
Mâncaţi sânt cei vii, în noroi ; 
Și viermi se târăsc pretutindeni 
Pe stârvuri scaldate 'n puroi. 


A hoitului vânăt duhoare 
` Inneacă văzduhul clocit ; 
N'adie o molcomă boare 
In iadul acest nesfârșit. 


Și vaete fâlfâe 'n ceaţă, 

Chemări de salvare saud: 
Un dor de 'nviere la viaţă 
In lume ca ieri s'a născut. 


Dar unde ne e mântuirea ? 
De unde veni-va Hristos ? 
Se roagă 'n zadar omenirea 
Cu lacrimi şi glas tânguios ? 

O nu! Lăcrămarea în rugă 
Spăla-va greșeli din străbuni, 
lar cei ce hulire îndrugă 

Nu sânt decât proști sau nebuni ! 


Scâparea e 'n brațele noastre, 
In cugetul treaz, sănătos, 

In gânduri spre ceruri albastre, 
Și 'n grai măsurat şi voios. 


Să nu căutăm o minune 
Aiurea; ci numai în noi: 
Altoi ce rodim rațiune, 

A toate sântem .portaltoi. 


Sudură "ntre spirit şi țărnă, 
Noi lutul din noi să "1 turnăm 
In chipul ce viața eternă 

Ni "1 cere aici să "1 purtăm. 


Și care e chipul mai falnic 
Decât al Divinului Miel, 

Și cine-i cu zâmbet mai jalnic 
Și cine-i mai sus decât El? 
Lăsăm deci bocirea nătângă ! 
La muncă cu toţi să pornim 


Cu sârg și credință adâncă, 
Cu gândul la cerul sublim ! 


Pan. Halippa 


A murit Catinca 


Vestea a sburat prin tot satul. Clopotele sunau par'că mai 
trist şi mai mult decât la alți morți. 

Mai dăunăzi murise o femee din facere, lăsând o casă de 
«copii. Dar ma fost atâta jale în sat ca acum. 

Biata Catincă, parc'ă o văd. 

Călugărul Ioachim, de la Sfântul Munte, venise iar prin păr- 
tile noastre. Şi de cum a sosit a dat fără zăbavă ochii și cu Ca- 
tinca. Presimţise par'că sfârşitul ei apropiat. 

— Incă mai sunt păcate! î-i spunea el și de data asta, tot 
“la aceiaşi masă, pe care era un talger cu nuci, câteva bucăți de 
“colac și o garafă cu vin roș. Părințelul bea paharul până la 
fund, iar Catinca numai gusta din el, cu ochii plecați în jos și 
plini de lacrimi. 

— Cu ce am greșit eu oare înaintea lui Dumnezeu? — ofta 
femeea, 

— Păcatele ne pândesc la fiecare pas, continua călugărul. 
stricând cu citorul nuci. De unele ne ferim, pe altele le facem, 
Insă Dumnezeu este bun și blând şi întotdeauna primeşte o po- 
«căință dreaptă. Incă nu ţi-a venit vremea. Dar nădăjdueşte, că bu- 
nul Dumnezeu te va blagoslovi cu rodul pecete, pe care-l do- 
reşti aşa de mult. 

Femeea izbucnește în plâns. Se apropie cu smerenie de că- 
lugăr, îi sărută mâna și rămâne o clipă rezemată de mâna lui 
tare și păroasă. 

— Fă-ţi pace, Catinca. 

— Nu mă pot stăpâni, când îmi aduc aminte de Anicuţa. 
OT: ORAL. 


* 
* k 


Vasile Boțanu era gospodar de frunte în sat. Deşi o luase 
în căsătorie cu puțină avere, el ținea foarte mult la ea. Era fru- 
moas. Plină la trup, înaltă, voioasă, părea că are să fie mamă 
-sănătoasă la o droae de copii. 

e 
A fost însă altminteri. Pe primul copil l'a născut în chinurr- 


cumplite. 


Nici în sat și nici în apropiere nu era o moaşă cu școală, 


căci de doctor nici nu era vorbă, fiindcă pe doctor nu-l chema 
nimeni la facere. Au moșit două babe. z 


După ce a născut, Catinca a zăcut multă vreme. Femeile din- 


sat şi babele meştere în leacuri nu se puteau dumeri despre boala ei, 


I Sau pus turte pe pântece, i s'a dat să bea zamă de bu-- 


ruene şi a fost descântată dedeochiu... In cele din urmă s'a între- 
mat şi s'a sculat din pat, începând iar ca înainte, să vadă de ros- 
tul gospodăriei. 


Anii treceau, așa cum trec anii la fară, cu trai aspru și 


muncă multă. Anica — aşa a fost botezată fetița — creștea 
sdravănă şi frumoasă, de-ţi era mai mare dragul să te uiţi la ea... 


...Dar într'o primăvară se ivi pe neaşteptate în sat o boală- 


năprasnică, secerătoare de vieți plâpânde. Copiii mureau pe capete. 


Molima na ocolit nici casa lui Boţanu. Anicuţa s'a îmbolnăvit, a- 
tânjit câtva timp doftorită de babele satului şi întrun amurg de- 


sară, muri... O îngropară în cimitirul din deal sub un merişor în- 


florit. Când Catincă s'a întors acasă, i s'a părut încăperea mai! 


pustie, simţi o tristeță amarnică lăsându-i-se pe suflet, — grea ca 
o piatră — și o padidi plânsul. 

De atunci anii treceau trişti pentru Catinca. Gospodăria spo- 
rea, însă în viața casnică a soților par'că lipsea ceva. 

O răceală neînțeleasă năpădise în viața lor, ca o negură 
deasă de toamnă. 

Ca prin farmec, durerea n'a îmbătrânit-o pe Catinca. 

Avea 35 de ani, dar arăta ca o femee care ma trecut încă 
treizeci. 
Satul clevetea. 

— Dacă nu face copii și trăeşte bine, spuneau femeile. 

Nimeni însă nu știa ce se petrece în inima sbuciumată a- 
Catincăi. 

Aşa o găsi călugărul Ioachim, când s'a ivit pentru prima 
dată în sat. 

Acolo, la noi, propovăduia călugărul, în mănâstirele cele mari 
şi îndepărtate puteți găsi linişte şi ajutor. 

Eşti ca un copac de roadă, care nu rodeşte. Eşti păcătoasă. 
Amândoi aveți păcate. Spălăți-vă de păcate şi veţi avea copii. 
Jertfiți pentru mănăstire. Noi ne vom ruga... 


kd 
% ka 


Inåinte de război mănăstirile de aiurea aveau moşii întinse 
în Basarabia și călugării veneau aici cu diferite trebuinți adu- 
nând cu acest prilej, cu ajutorul femeilor, și multe daruri pentru 
mănăstiri. 

Catinca a ascultat de îndemnul călugărului Ioachim, luând 
împreună cu Vasile al ei drumul mănăstirei. Au pus la cale gos- 
podăria pe o săptămână, au luat cu ei un chimir doldură de bă- 
net, un covor scump, un val de pânză, câteva prosoape și s'au 
dus peste Nistru, la Chiu. Sfântul Munte era prea departe. 

De atunci Catinca în fiecare an se ducea la Chiu. Și cu fie- 
care an se simțea tot mai rău. 

Babele o descântau şi o îndopau cu fierturi de buruene, dar 
totul era de prisos. Catinca bolea îndelung, topindu-se pe picioare, 

Jupăneasa Haica, care avea dugheană în sat și care împru- 
mută bani dela Vasile Boțanu, de multe ori î-l sfătuia să ducă 
femeea la doctor. 

— E departe, răspundea cu glas nepăsător bărbatul. Și tre-- 
buește cheltuială. Cum o da Dumnezeu... 

Spitalul era la 20 de vârste ; Chievul era la sute de vârste,. 
— şi într'acolo se puteau duce în fiecare an... 

Ba în anul din urmă Catinca a fost de două ori. Parcă o: 
văd, când venise ultima dată de la mănăstire. Avea desagii plini 
cu mărunțişuri —lucruri sfinte de la Chiu. Femeele din sat şi din 
alte sate o așteptau cu nerăbdare. In mintea lor Catinca nu mai 
era o femee de rând. Și chiar singură Catinca de la o bucată de 
vreme se credea mai aproape de Dumnezeu. 

Cu câtă smerenie, cu ce credință impărțea ea femeilor da- 
rurile. de la mănăstire. 

— laca, Vârvară, ai destrămături din vestmintele Sfântului 
Pafnutie... 

Să te afumi și ţi-o trece... lar tu, Mărioară, ai strugituri 
din racla Sfântului Elisei... să te afumi şi tu... Tu, Irină, pri- 
meşte crucilițele astea — pentru tine, bărbatul tău şi copii. Să le 
purtați la gât... 


SEE ai i tic di ul, En ÎNC N ni n AA a iii ici ii 

Pe urmă le-a dat retricele din zidurile Sfintei Lavre, ca să 
le pună lå icoane. 

Slab, cu fața suptă de dureri, abia târându-și picioarele 
prăfuite, Catinca se obosea cu truda asta și prin satele megieșe, îm- 
părțind daruri. Urmând sfatul din urmă al călugărului Ioachim, ea 
a plecat de data asta singură, la Sfântul Munte, mânată de nă- 
dejdea de a fi iar mamă, care încă mai sălăşluia în sufletul ei 
ce abia se mai ținea legat ca de un fir de păr în trupul măcinat 
de boală. 

... Când Catinca s'a întors acasă era primăvară. Satul pă- 
rea o grădină nețărmurită şi o vraiște de oameni şi animale slo- 
bode. Mirosurile copacilor înfloriți tămâăiau văsduhul. Primăvara 
vorbea deopotrivă în ciripitul sglobiu al vrăbiilor, în nechezatul 
cailor şi în glasurile plugarilor ce îndemnau boii, pe ogoare, în- 
figând adânc plugul în glia ravănă... Rodiră cireşii, vişinii şi 
merii. Inflori şi merişorul sub care era îngropată Anicuţa... Și 
într'una din zilele acestea, Catinca se culcă în pat, — și nu s'a 
mai sculal de astă dată. 

Inchise ochii pentru totdeauna într'o după amiază de miez 
de vară când soarele ardea prielnic, fecundând totul în preajmă... 

— Are rac și cu multe rădăcini, — a spus doctorul chemat 
în cele din urmă la căpătâiul bolnavei. — Operația nu se mai 
poate face. E prea târziu... Trebuia să veniți la mine chiar dela 
început, când sa simțit rău... 

Au îngropat-o, în jelania întregului sat şi a satelor megieşe, 
alături de Anicuţa, sub merişorul alb şi fraged, ca un prunc 
nevinovat... 

Teodor Vicol 


CUGETARI 
= de B. P. Haşdeu 


De-ar avea banii o limbă, lucrurile ce ne-ar spune 

Pe mulți albi i-ar face negri ca cel mai negru tâciune. 
* 

Răzbunarea cea mai cruntă este, când duşmanul tău 

E silit a recunoaşte că eşti bun iar dânsul rău. 


Staţiunile balneare și climatice dintre 
Prut şi Nistru 


S'a obișnuit lumea la noi să creadă că în aceste părţi ale 
țării românești nu se află staţiuni nici climatice, nici balneare. 
Doar doar se vorbeşte de Budachi, Sergheevca, ceva de Bugaz 
şi Borisovca, ba unii mai îndrăznesc să vorbească și de o loca- 
litate numită Volcioc, alţii de Tuzla ori Burnas. 

De fapt lucrurile stau cu totul altiel și noi nu putem vorbi 
decât de sărăcia cunoștințelor noastre în această ramură a știin- 
telor sociale, dar nu de sărăcia de staţiuni climatice ori balneare. 

Să vedem. i 

Dacă deschidem un tratat de medicină, unde se vorbeste 
de staţiuni balneare, citim acolo următoarele adevăruri admise 
de medicină pentru localităţile balneare și climatice : 

Condiţiunile cele mai bune, cari trebue să le îndeplinească 
o staţiune climatică, sânt următoarele: pământul (solul) să fie să- 
nătos, să fie apă bună de băut, localitatea să fie în bătaia soa- 
relui (adică să nu fie umbrită), să fie ferită de schimbări neaș- 
teptate şi repezi de temperatură, să nu fie în bătaia vânturilor 
(mai ales a celor reci), aerul să fie curat (lipsit de praf ori ne- 
Gură), să fie și belșug de alimente. In particular, pentru climă se 


specifică că ea trebue să fie ori o climă de munte, sau climă de. 


mare, ori climă de stepă, sau climă de pădure. 

Ce se înțelege prin aceste clime? 

Ca climă de munte se numește clima localităţilor ce au înăl- 
timi de 300 — 700 m. deasupra nivelului mării. Aerul este mai 
răcoros şi presiunea atmosferică este micşorată, 

Prin climă de mare se înţelege clima de pe litoralul mării, 
cu presiuni atmosferice mari, aer curat, puţin umed, bogat în sare 
şi iod, cu temperaturi moderate. 

Clima de stepă este clima stepelor virgine cu aer curat şi 
uscat, cald, lipsit de ceţe şi neguri, clima fără ploi şi fără u- 
mezală. 


- 

In sfârşit, clima de pădure este acea a pădurilor lipsite de 
mlaştini, cu aer curat, dar mai umed, bogat în oxigen, complect 
liniştit prin poeni şi vâlcele. Ploile sunt destul de frecvente, 
totuși cerul trebue să fie limpede și lumina soarelui să fie din 


belşug. 
* 


Sânt oare în Basarabia localităţi, cari ar putea fi conside- 
rate ca staţiuni climatice? Răspund—da și incă foarte multe. Le 
voi indica după categorii. 

Ca localităţi cu climă de munte sânt toate acele localităţi 
cari au altitudini peste 300 m. Acestea sânt dealurile înalte ale sa- 
telor din miezul codrilor Bâcului, ori ai codrilor Nistrului. A- 
nume : 

In jud. Lăpușna: Vornicenii, Lozova, Miclăuşeni, Dolna, 
lurceni, Vărzăreşti, Nisporenii, Ciorăşti, Buda, Pârjolteni, Gău- 
reni, Cobăești, Seliște, Duma, Vânători, Ciuteşti, Mileşti, Teme- 
leuţi, Volcineţ, Horodiște, Cârlani, Mânăstirea Hâncului, Nișcani, 
Sperieţi, Drăguşeni, Malcoci, Pereni și altele. 

In jud. Orhei: Mănăstirea Hârjauca, Palanca, Cornova, De- 
reneu, Oviţcani, Țâbirica, Frumoasa (mănăstire), Seseni, Lupa- 
Recea, Tabora (mănăstire), Curchi (mănăstire), Budei, Crăsnășeni, 
Telenești, Dobruşa, Răspopeni, Târşiţei, Voroteţ, Horodiştea, Min- 
ceni, şi altele. 

In jud. Bălţi: Redeni, Bahmut, Hârcești, Măgura, Brodeni, 
Chișcăreni, Rădoaia. 

In jud. Soroca: Ciutulești, Poiana-Cunici, Cușeleuca, Hâr- 
top, Cuhureşti, Coşerniţa, Văscăuţi, Dugna, Vădeni Răduleni, 
Cerepcău, Bacsani, Țepilova-Hristici, Bădiceni, Visoca, și altele. 

În jud. Hotin: Colincăuţii, Clișcăuţii, Șilăuţii, Maliuţii, Şi- 
răuții, Gremeștii, Dobronovţi, și altele. 

Bine înţeles că nu chiar aceste sate prezintă staţiuni cli- 
matice, dar spinările dealurilor din jurul lor. Când te sui pe a- ` 
ceste vârfuri, simţi deodată că îţi cresc puterile, inima se bate 
mai plin, respiraţia se întărește, privirea se limpezeşte,. Vederile 
încântătoare, ce se deschid ochilor în toate direcţiile, liniștesc 
sufletul, iar aerul curat, lipsit de urme de”praf și de negură, 
parcă îți toarnă în plămâni ceva din atmosfera zeilor, De mare 
însemnătate e că pe aceste dealuri în totdeauna sânt fântâni şi 
izvoare cu o apă foarte bună. 

Cele mai însemnate din toate aceste localități sânt acelea 
înconjurate de câmpie (stepă). Aşa sânt dealurile satelor: Bac- 
sani, Dugna, Vădeni—Răduleni, Ciutulești, Măgura, Rădoaia, Bă- 
diceni, Visoca, Aerul este acel al stepelor din jur: uscat, cald 
şi lipsit de praf, având și proprietăţile aerului de munte. 

Avantajul enorm care-l au dealurile Basarabiei faţă de munţi 
este că aci atmosfera e limpede, ploile rare, cețele foarte rare, Poţi 
sta toată vara în aerul răcoros al dealului la soarele dogoritor, 
pe când în munţi deobicei ești silit să stai în casă dia pricina 
numeroaselor ceţe și ploi mărunte. Pe dealurile ' Basarabiei e 
multă lumină, bogată în raze ultra violete, cari sânt atât de ac- 
tivante şi folositoare pentru organismul omului, Aci bolnavii 
îmbătaţi de lumina vindecătoare, de parfumul florilor, seduși de 
liniștea olimpică și de splendoarea naturei, capătă un dor. de 
viață, o dorință arzătoare de a se vindeca cu orice preţ, de a 
trăi. Şi atunci organismul se angajază puternic în luptă cu boala, 
iar lupta aprigă se termină în totdeauna în folosul omului, căci 
este dusă sub imperiul unei dorinţi de neînirânt, care duce la 
izbândă. 

Altfel este în localităţile de munte, unde aerul nu este în- 
călzit de soare. Cu toată lipsa prafului din aer, cu toate că se 
spune că acest aer este „imbălsămat“ de brad, acest aer nu 
este dătător de viaţă, din lipsa razelor sfântului soare, şi se ştie 
din medicină, că unde nu este soare, acolo vine doctorul. De 
altfel şi „îmbălsămarea“ aerului de munte nu cred că este de o 
valoare mai mare ca aerul dealurilor, plin de parfumurile flori- 
lor de câmpie, de stepă. 

E i + 

Clima de pădure se găseşte în foarte multe localități între 
Prut şi Nistru: ori unde e pădure de stejar, tei, frasân, arțar, 
carpen, scoruși, Mai ales este bun aerul acolo unde crește ste- 
jarul, teiul și sladeșul (numit și arțar tătărăsc). Acesta din urmă 
dă un miros foarte puternic, care te îmbată şi-ţi dă viaţă. Nu 
mai înșir aci numirile localităţilor fiind că sânt prea multe. Ori 
unde este pădure, acolo poţi găsi tot ce trebue unui organism 
slăbit de muncă ori de boală, ca să se întărească, să-și recapete 
vioiciunea și puterea tinereţei: aer curat, soare dătător de viaţă, 
liniștea pădurilor cu freamătul frunzelor și cântările a milioane 

de păsărele, umbra stejarilor, ierbişul bogat cu miliarde de flori- 
cele mirositoare, Totul face aci ca omul să-și recapete vigoarea 
tinereței, În pădurile Basarabiei nu găsim ceea ce micșorează sim- 
ţitor valoarea pădurilor din munţi: ceaţă, ploi, umezeală și vân- 
turi puternice; în schimb găsim ceea ce lipsește în munți — fructe 
din belșug, acele fructe care dau atâta viaţă și sănătate: vișini, 
cireşi, mere, prune, etc. şi cari sânt bogate în miraculoasele vi- 
tamine, 

Ca stațiune de pădure n'avem decât una singură organizată : 
cea dela mănăstirea Curchi. Şi-i păcat fiindcă am putea avea 
zeci şi sute. 3 

Cea mai interesantă este clima de stepă, cu care Basara- 
bia poate să se laude cum nu mai poate altă provincie din țara 
noastră, Ín câmpie, adică în stepă, soarele dogoritor arde toată 
ziua de cum se începe primăvara și până toamna târziu. Prin Mai 
câmpia este un rai asemenea şi în Iunie: miliardele de flori ale 
fânețelor și semănăturilor umpl aerul de un parfum ce te îmbată. 
Aerul curat ca cristalul în dimineţile pline de splendoare până la 
amiază este plin şi de cântări de păsărele, iar de sus din slava 
cerului mii şi mii dc ciocârlii toarnă din aerul cristalin trilurile 
lor fermecătoare, ce te fac să te gândeşti la veșnicia vieţii, la 
Nirvana nemuritoare. Starea sufletească care se crează prin a- 
ceste împrejurări este din cele mai binetăcătoare pentru un or- 
Sanism slăbit prin muncă ori boală. Ulii, vulturii și vântureii 
plutesc lunecând liniştit şi pe nesimţite în toate părţile după a- 
miazi ca şi dimineaţa și unui orășan i se pare că se află într'o 
lume de basme, dacă el n'a mai fost prin câmpii, Satele bogate 
şi numeroase dau vizitatorilor și hrană din belșug şi tocmai de 
aceia orășenii se grăbesc vara să se ducă măcar o zi la sate: 
la câmpie este soare, viaţă, sănătate, belșug, adică tot ce nu se 
găseşte în aerul stricat și împuţit al orașelor, 

N'avem organizată decât numai o singură stațiune climatică 
de stepă (de câmp): acea de lângă gara Drochia (jud. Soroca). 
Și s'ar putea organiza doar în o mie de sate. Numai să fie apă 
bună de băut. 

Altă dată se duceau în câmpie sute și mii de bolnavi, mai 
ales cei ce sufereau de plămâni, Ei se vindecau ca prin minune 

de nu-ți venea să crezi, Un singur neajuns au satele din câmpie : 
nu prea se găseşte apă bună de băut, care adesea este sălcie. 
In colo—eftinătate, simplitate și linişte, dar mai ales soare, care 
cu deosebire este arzător în lunile Iulie și August, ba și în Sep- 
tembrie. Însă în Septembrie se incepe perioada strugurilor. 


* 
“ ” 


Cele mai însemnate şi mai interesante sânt localitățile cu 
climă de mare, aflătoare în jud. Cetatea-Albă și parte în jud. 
Ismail. Fiind aşezate în lungul mării Negre, la marginea stepelor, 
ele au şi clima de stepă: toată primăvara, vara și toamna soa- 
rele dogoreşte şi arde, dând sănătate și viaţă bolnavilor cum nu 
dă nici un aer de munte. Bolnavii și cei slabi se întăresc și se 
vindecă aci minuhat, Aerul plăcut de mare, plin de stropi mic- 
roscopici de apă de mare cu sare și iod, prăjit de soare timp de 
luni de zile, prezintă cel mai puternic izvor de sănătate, Adierile 
răcoritoare dinspre mare ziua și cele căldicele noaptea prezintă 
un avantajiu care nu-l are altă climă, Băile, făcute pe plaja mării, 
prezintă un nou și puternic mijloc de restabilirea sănătăței, 

Stațiuni maritime cu o slabă organizaţie avem puţine : doar 
numai 5 cu începuturi de organizare: Bugaz, Budachi — Cordon 
sau Dacia, Balabanca, Burnas şi Volcioc (Jebrieni). Sar putea 
însă organiza mai multe, mai ales dacă ţinem socoteală de îm- 
prejurarea că în Basarbaia avem una din cele mai mari și mai 
frumoase plaje din lume: o adevărată minune a naturei, o plajă 
de 100 klm. lungime. 

Plaja Basarabiei, numită şi Peresâpă sau Cosa, se întinde 
dela gurile Dunării şi până la gurile Nistrului. Ea este iormată 
dintr'un nisip cuarţos şi alb, curat ca cristalul. Aerul răcoritor 
al mării, care se alternează cu aerul cald al stepei vecine, soa- 
rele cald dătător de viaţă, iodul apei şi al aerului, băile de ma- 
re şi de soare, eftinătatea vieţii, liniştea sufletească — totul face 
să sperăm cel puţin că într'un viitor poate chiar apropiat se vor 
desvolta aci frumoase staţiuni balneare, cari vor lăsa în urmă 
stațiunile maritime din Franţa, Germania ori Anglia cu clima 
lor ceţoasă și suspectă, 

In Basarabia e locul să se desvolte staţiuni maritime de 
primul rang. Deși în țările Mediteranei ca și în Basarabia clima 

este uscată, dar acolo ea este prea caldă: ziua nu poţi sta la 
soare, căci te arde ca în pustiu. 

Lipsesc întreprinzători buni, organizatori energici şi mai a- 
les sprijinul Statului. Statul ar trebui să construiasă două linii 
ferate : una de la Culevcea spre Tuzla-Zangherovca, alta dela 
Sarata spre Tatar-Bunar — Jebrieni — Vâlcov, Și în Zangherov- 
ca, pe malul lacului Alibei, și în Vâlcov s'ar putea organiza por: 
turi maritime însemnate. Nu departe de Tuzla, la Burnas, înainte 
de război, chiar fusese organizat un început de port, care în tim- 
pul războiului a fost distrus. Jebrienii prin adâncime are avan- 
tajii mari față de Sulina şi Constanţa, iar apropierea de Chilia 
şi situaţiunea la gurile Dunării i-ar da o însemnătate și o desvol- 
tare enormă. Cu construirea liniei ferate Saraţa — Jebrieni—Vâl- 
cov, acesta din urmă, care are așezare şi organizare analoagă 
acelei a Veneţiei italiene, în adevăr ar căpăta valoarea Veneţi- 
ei, ar deveni mărgăritarul Mării Negre. 

Admirabila plajă basarabeană, care se începe dela Vâlcov, 
dacă ar fi utilizată pentru organizarea stațiunilor balneare, ar 
putea să aducă, bogății mari în țară, căci ea era cunoscută și 
înainte de război ca o plajă minune. Veneau aici vara oameni 
din Germania, din Polonia, din Suedia, și fiindcă chiar pe malul 
mării locuinţele lipsesc, ei veneau cu corturile lor, se instalau 
pe toată vara și toamna, cu mare părere de rău, plecau acasă. 

Păcat însă, că pe când plaja noastră este cunoscută chiar 


şi în America, noi habar navem de ea, de însemnătatea ei. 
* 


Mult mai interesante în Basarabia sânt localităţile climato- 
balneare de lângă limane. Ce sârit limanele? Sânt niște golfuri ma- 
‘rine, neadânci --abia de 1—2 m. adâncime-— foarte întinse, având 
suprafeţe de zeci de mii de hectare. Ele sânt extrem de bogate 
în nomol vindecător. Cantitatea acestui nomol este atât de ma- 
re că toată Europa ar putea să-și facă aci cura timp de 100 ani 
şi tot încă ar rămânea nomol şi pentru alte generaţii, Aceste 
limane sânt despărțite de mare prin peresâpa cosaua descrisă 
mai sus.”) 


*) Numirile lacurilor sărate din Basarabia sânt: Şabolat, Burnas, 
Agi-lbrahim, Curu-Ghiol, Alibei, Altân-Ghiol, Sariari, Budur, Şagan, 
ara cama Martaza, Mahala, Şagan-Mic, Dijantşai, Sasic Mic, Sa- 
sic Mare. 


Deși ele sânt golfuri marine, apa lor este atât de sărată, 
încât uşor poţi pluti pe ea. Atât din cauza gradului mare de 
-sărățime, cât şi din cauza adâncimilor mici, toată lumina solară 
ce cade pe apă este reţinuţă în apă și energia acestei lumini 
pâtrunde până la fund, unde încălzește nomolul, dându-i şi o ra- 
dio-activitate însemnată — acea putere vindecătoare, care, cum 
‘sse știe, face minuni la vindecarea boalelor. Umbli prin liman toa- 
tă ziua bălăcind în apa încălzită de soarele dogoritor al stepei; 
calci prin nomolul dătător de sănătate, intră în el picioarele 
până la genunchi și simţi că întinerești văzând cu ochii, îţi dis- 
par durerile corpului şi metehnele sufletului. 

Tocmai adâncimile mici a limanurilor basarabene prezintă 
"marele avantaj față de Techir-Ghiol, care este adânc: are 14 m. 
“adâncime. In adevăr în Techir-Ghiol razele solare nu pot păt- 
runde pân la fund, fiind parte absorbite de apă, parte reflectate 
în aer. În consecinţă, nomolul nu este încălzit de soare și deci 
este lipsit de acea radioactivitate puternică care este atât de 
necesară bolnavilor și care unii o caută chiar și la Carlsbad, Nici 
apa nu este aşa de sarată ca în limanurile basarabene, Afară de 
“aceasta, lacul Techir-Ghiol este relativ mic, nomolul lui a fost 
deja întrebuințat, şi se spune că chiar cel care se mai găseşte nu 
mai are puterea vindecătoare, ce o avea altă dată. La Techir- 
“Ghiol nomolul întrebuiuţat odată se varsă din nou în lac, unde, se 
zice, el „se regenerează“ Dar cine știe! O fi și aceasta !! 

Se spune însă că vindecările ce se capătă la Techir-Gbhiol 
se datoresc mai mult băilor sărate și aerului de mare precum și 
băilor de soare, nu nomolului. 

In nomolul limanurilor basarabene vine lumea și se vindecă 
chiar fără nici un medic și fără „băi sistematice“, Bolnavul pur 
și simplu sapă în nomol de dimineaţă o groapă lungă cât el în- 
suși, iar nomolul scos îl întinde în bătaia razelor solare. După 
masă, când şi fundul gropiţei şi grămăjoara de nomol scos, sânt 
mfierbântate de razele soarelui (pe la ora 3 — 4), bolnavul se 
culcă în groapa făcută, trage peste el nomolul înfierbântat şi stă 
acolo 15—30 minute, după cum poate răbda. Apoi iesă, se duce 
la lac, se spală acolo bine, se mai tolănește pe mal la soare 
pe nisipul înfierbântat, și peste o lună se duce acasă de parcă 
mici n'ar fi fost bolnav, Viaţa este eftină și orice sărac poate 
să se ducă acolo să-şi caute de sănătate. 

Satele așezate în jurul limanurilor sânt destul de nume- 
roase — 25 —, mari şi bogate. 

lată-le (de la Răsărit spre Apus: Şabolat, Achembet, Ser- 
gheevca, Caiabei, Codăești, Ciobanbura, Budachi-Sat, Bazârianca, 
Tuzla, Zangherovca, Vesiolaea Balca, Catlabuh, Țariceanca, Rai- 
leanca, Budur, Camceatca, Balabanca Nouă, Martaza, Mahala,. 
Trihatâ, Şagan, Zolocari, Tropovca, Borisovca, Eschipolos, Je- 
" brieni. ; 

La Achembet, Şabolat, Sergheevca, Budachi-Sat, Tuzla şi 
Borisovca sânt organizate chiar şi băi sistematice. Cele mai reu- 
şite sânt cele dela Sergheevca, unde fostul proprietar de moșie, d. 
Oculici şi-a pus tot sufletul pentru o bună reușită a organizării 
băilor sistematice. Dar și la Tuzla băile sânt bunicele. Mai sânt 
organizate băi de nomol şi la Burnas chiar pe malul mării, dar 
în afară de sat (la 4 klm. depărtare). Nu sunt rele nici cele dela 
Borisovca, nici cele de la Budachi-Sat. 

Simplitatea vieţei de Sat, unde nu se cere să fii îmbrăcat 
după modă, belșugul alimentelor, eftinătatea locuinţelor și a mij-- 
loacelor de transport, puterea vindecătoare a nomolului şi a 
băilor de liman — totul face ca lumea să caute să se ducă cel 
puţin pentru o lună prin aceste meleaguri, unde te bucuri și de 
clima de stepă din prejur și de clima mării apropiate, unde îţi 
poţi face şi băi la mare şi băi de apă sărată, și băi de nomol 
şi băi de soare fără nici o cheltuială. Ba nici de locuință n'ai 
nevoe, fiindcă ploile lipsind tot timpul din Iunie până în Oc- 
tombrie, poţi fără nici o grijă locui întrun cort de pânză ori 
chiar de rogojină, cum de alt fel și face toată lumea ce se duce 
la Volcioc (lângă Jebrieni). Pământul este fierbinte și poţi dormi 
pe un covor întins pe pământ fără nici un risc să răceşti. 

Apa în limane este atât de sărată, încât vara prin August 
aci se depune și „sare de liman“. Această sare mulţi reumatici 
şi artritici o duc la orașe, unde își fac cu ea băi în cursul toam-- 
nei şi iernii cu rezultate foarte frumoase, Sarea aceasta nu costă 
nimic doar numai transportul. 


* 
* * 


Sânt foarte interesante limanurile acestea toamna, când pe 
aci trec miliarde de păsări călătoare, cari venind din Rusia, din 
Polonia şi din ţările Baltice (Suedia, Finlanda, Estonia, Latvia, 

Lituania), trec pe aci ca pe un bulevard, îndreptându-se spre tă- 
rile calde ale Africei. Milioane de cârduri de gâşti sălbatice, rațe 
“sălbatice, îluerari, pescari, pescăruşi, lebede, cuci, privighetori 
rândunele, berze, cocori, etc. etc. — toate pe aci trec. Este de 
un enorm interes științific să stai aci la limane toamna, să stu- 
diezi zborul păsărilor călătoare şi obiceiurile lor. O Stațiune 


zoologică, de s'ar înfiinţa aci ar da rezultatele cele mai fru- 
moase, Și o staţiune ichtiologică ar fi de mare folos mai ales la 


Jebrieni ori la Achembet, In adevăr în aceste două localități se 
îmbucă cele 3 tipuri de ape: de mare, de râu (Nistru la Achem- 
bet, Dunărea la Jebrieni) și de lac sărat, Studiul faunei în a- 
ceste staţiuni ar da rezultatele cele mai frumoase şi pentru fauna 
"de uscat și pentru fauna de ape (dulci ori sărate), 


* 
+ * 


Lacurile—limane mai sânt interesante și pentru exploatarea 
` “sării de mare şi pentru pescăritul chefalului. 

Sarea de mare altă dată se exploata în cantități enorme: 
10.000— 20.000 vagoane pe an. Sarea scoasă din limanuri era 
dusă în toate părţile până și la Constantinopole, şi în Asia Mică, 
şi în Bulgaria. Azi exploatarea este redusă pân la zero. 

Cheialul se exploatează încă și acuma pe o scară întinsă, 
Primăvara acest pește, care are o carne delicioasă, intră din 
mare în limane prin deschideri făcute de pescari și numite ie- 
ricuri şi prorve: în lacuri peștele se hrănește toată vara, se în- 
graşă bine şi toamna, când apa se răcește, el năvălește din nou 
spre mare, spre care caută să iasă prin aceleaşi prorve şi ieri- 
curi. Acolo însă pescarii aşază garduri speciale; chefalul cu 
miliardele năvălește spre garduri, se sbate, se mușcă unii pe 
alţii, apa se însângerează, clocoteşte de forfota chefalului, şi a- 
tunci pescarii îl prind cu milioanele. Atunci e mare serbare pe 
malurile limanurilor. Prin toate satele e veselie, bucurie, forfo 
teală şi bănet: vin comercianții să cumpere chefal. 


NOTA. Calea ferată a aprobat reducere de !/» preţ din costul 
biletelor până la gările Culevcea (pentru Tuzla şi Burnas), Cetatea Albă 
(pentru Sergheevca şi Achembet), Bugaz, Vilcov prin Galaţi (bilet com- 
binat cu voporul), Dela Vâlcov la Jebrieni lumea se duce cu barca 
pentru 5—10 lei. 

Sânt în Basarabia și numeroase izvoare tămăduitoare pe- 
cari pânâ acum nici medicii nu le cunosc. 

Dintre aceste izvoare în primul rând trebue să amintesc de- 
aşa zisele burcute. Aşa se numesc izvoarele cu apă sulfuroasă 
ce conţine gazul hidrogen sulfurat și care miroasă a ouă împu- 
ţite. La Chişinău se cunosc azi câteva burcute : unul lângă băile: 
Dobromirov, în lunca Bâcului, alte 3-4 (slabe însă) pe malul Bâ- 
cului în fața fabricei lui Radomâslschi. Altă dată mai erau încă 
câteva, dar ele au fost astupate cu gunoi din ordinul primăriei 
orașului. 

Acum vreo 50—60 ani venise la Chișinău doi nemți și ce~ 
ruse primăriei concesie pentru exploatarea burcuturilor. Primă-- 
ria a refuzat, şi nemţii s'au dus în Bucovina, unde s'au înţeles. 
cu cine au putut și au început exploatarea isvorului burcutic 
dela Dorna Vatra. Azi toată lumea știe la ce mare desvoltare au 
ajuns băile dela Dorna Vatra, şi doar isvorul burcutic de acolo 
e o nimica toată faţă de burcuturile din Chişinău. Acolo se ex- 
ploatează pentru scopuri medicale şi nomolul din vale, care nu 
este mai bun ca nomolul din lunca Bâcului. 

Ce băi frumoase ar fi putut să se desvolte în Chișinău, 
mai ales că aci e centrul cultivării strugurilor speciali, așa zişi 
medicinali, cari se recomandă de medici pentru vindecarea mai 
multor boli. 

Un izvor burcutic foarte puternic este la Slobozia - Duşca 
lângă Criuleni pe Nistru. Acolo o vână de apă burcutică, cât 
mâna de groasă, esă de sub coastă și mirosul ei se răspândeş-- 
te prin tot satul. Debitul acelui izvor este de vre-un milion 
de litri pe zi. Mai sânt acolo, în sat, câteva izvoare burcutice: 
dar mult mai mici, în orice caz de sute de ori mai mari ca cel 
dela Dorna Vatra. La vre-o 8-10 klm. spre apus de Slobozia, a- 
nume la satul Zahaicani asemenea sânt vre-o 10 izvoare şi fân- 
tâni burcutice, Dar nimeni nu le ia în seamă, 

O mulţime de izvoare mici burcutice se mai săsesc prin 
satele din jud. Orhei şi Soroca, iar la Trinca în jud, Hotin este 
şi un izvor mare. Singura întrebuințare ce se dă apei acestor 
izvoare este spălatul rufelor, Dar câţi bolnavi s'ar vindica ? 

Apa burcutică se poate căpăta chiar și ori unde în Basa- 
rabia prin fântâni arteziene neadânci. S'au făcut pân acum: 

“vre-o 500 făntâni, cari dela adâncimea de 40-60-70 m, dau can- 
tităţi enorme de apă burcutică arteziană : ea singură iesă la su- 
prafață. Prin satele din jud. Orhei, Lăpuşna, Tighina, dar mai a- 
les în jud. Cetatea-Albă se găsesc pretutindeni astfel de făntâni 
arteziene cu apă burcutică. In unele sate se găsesc chiar câte 
20-30 de astiel de fântâni. 


Și nimeni nu se gândeşte-să le exploateze așa, cum a fost 
„pus în exploatare sărăcuţul izvor burcutic de la vestita Dorna- 
Vatra. de cei doi nemți, alungaţi din Basarabia. 


Sânt şi altfel de izvoare între Prut și Nistru. De pildă la 
Medveja jud. Hotin se găsește un izvor alcalin, recunoscut de 
populaţie că foarte folositor pentru sănătate. Izvorul însă e cam 
depărtișor de sat și din el doar numai vitele se adapă ; în ade- 
văr vitele acolo sunt frumoase și nu prea sufăr de boli. 


In jud. Bălţi un fost mare proprietar a răzbit cu o fântână 
arteziană la un izvor de apă minerală la adâncimea numai de 80 
m.; analiza chimică a arătat că apa este identică cu cea dela 
Vichy din Franţa. Nimeni nu s'a ocupat de chestiunea exploa“ 
tării acestei ape. In jud. Cetatea Albă 4 fântâni arteziene ase- 
menea au dat de apă minerală alcalină: la Volontirovca, Sărata 
“și în alte sate, Nimeni nu le exploatează, 

Multe fântâni arteziene au dat apă sărată bogată în iod, 
deci dau apă asemănătoare cu cea de la Sărata Monteoru sau 
“Câmpina. 

* 

E locul să spun câteva cuvinte și despre staţiunile climatice 
de pe valea Nistrului. In această vale canion, adâncă, îngustă, în- 
tortochiată, cu păreţi verticali stâncoși şi înalți de câte 50—150 
m., se găsesc o mulţime de localități cari îndeplinesc toate con- 
dițiunile unor staţiuni climatice recomandate de medici bolnavi- 
lor. Adăpostite contra vânturilor de malurile înalte ale văii, 
cu climă deci mai caldă ca cea a împrejurimilor, pline de grădini 
și de belșug în alimente, ele oferă bolnavilor aer curat, apă bună 
«de băut, căldură și acea contemplare a frumuseţelor naturei, care 

dă liniştea sufletească atât de necesară pentru vindecarea ori 
cărei boli. Așa este Soroca, Speia, Oniţcani, Slobozia Duşca, Mo-. 
lovata, Vadu Rașcului, Zalucenii, Vasilcăul, Senatăuca, Naslavcea, 
Ojeva şi o mulţime de alte, care nu e locul să le mai înșirăm aci. 

Toate sânt la dispoziţia publicului; este nevoe numai ca 
publicul să se deștepte, să se folosească de ele și să renunţe la 
staţiuni climatice din alte părţi, cari nu sunt mai bune ca ale 
noastre. Doar store bani mulţi ! 


* 
= * 


Se găsesc şi izvoare termale, adică izvoare cu apă caldă, 
anume pe valea Căinarului şi pe valea Camenca în jud. Soroca. 
Cele mai cunoscute sânt cele dela Cotova de lângă Zguriţa. A- 
colo, 3 vine puternice de apă de izvor scot milioane de vedre 
pe zi de apă caldă. larna femeile stau în apa acestor izvoare 
cu picioarele goale, spală în ele rufele chiar pe gerurile cele mai 
mari şi nici una, se spune, încă n'a răcit. Asemenea izvoare sânt 
şi la gura Căinarului lângă satul cu acelaș nume, precum și lângă 
Vozdu la gura Văii Camenca. Se mai spune de izvoare asemă- 
nătoare în Valea Țârnei aproape de Cubolta, apoi la Căinarii 
Vechi”) și în alte părţi. 

Aproape de Cotova inspre Crişcăuţi și Horodiștea, anume 
la vreo 2—3 klm. spre Apus de Crişcăuţi, adesea se aud zgo- 
mote subterane, cari într'un timp speriase şi lumea. Poate căa- 
vem de aiace cu fenomene vulcanice ascunse în adâncurile pă-- 
mântului ?! In orice caz a fost semnalată eșirea apei calde după 
aceste zgomote prin câteva izvoare din vecinătate. 

Ceiace este de remarcat pentru toate aceste izvoare e că. 
nici medicii nu se gândesc să trimită acolo bolnavii, sau cel pu-- 
țin să le cerceteze, măcar superficial, de curiozitate, 


T. Porucic 


*) Insuşi cuvântul Căinar înseamnă în limba cumano-tatară — clo-- 
cotitor, ceeace ar insemna că pe timpul Cumanilor apa era clocotitoare,. 
adică fierbinte. 


Chemarea iubirii 


Nu simți tu cum se zbate 'n suflet 
fiorul tainic al iubirii? 

De ce alungi fără de vină 

un dor 

ce lai ursit peirii ?.. 


Prelung răsună, 

ca un plâns, chemarea ei întârziată. 
{n noaptea gândurilor astăzi 

nu simţi 

cum arde 'ncătușată?.. 


E cea din urmă. 

Ințelegi, că-i cea din urmă 'nfiorare? 
Când neguri reci se cern în juru-ți 
Stii tu? 

Că visul nostru moare ?.. 


Im închid ochii 

Și mă 'ngrop în golul desnădăjduirii. 
Dar și mai clar le simt cum gem 

Și plâng 

Chemările iubirii... 


Elena Vasiliu-Hasnașş 


Pe drum de iarnă 


Pe drumul trist, înzăpezit, 
In cârduri ciorile s'adună 
Și vor din croncănit să spună 
Un gând amar și chinuit, 


Pe o troiță în colț de drum 

— Semn al durerilor eterne — 
Zăpada 'n straturi se aşterne, 
Invăluind-o 'n nori de fum. 


Un moș, pe cârje, schiopătând 
Ridică ochii, 'și face cruce, 
Pornește iarăși, și se duce, 

O lacrimă încet ștergând. 


Biserica în colț de sat 

Stă straje ceasurilor sfinte, 
Când omul, fără de cuvinte 
Işi smulge crucea din oftat. 


O sanie trecu ușor, 

O umbră ce se pierde 'n zare! 
Aud acum din depărtare 
Crâmpei din cântece de dor! 


S'a dus. Cu ochii după ea 
Râmas-am trist; si cu durere 
Privesc spre troița, ce piere 
In ceața fulgilor de neal.. 


Miron C. Holban 


Cetăți de pămînt. 


Sub această denumire se pot înţălege două categorii de 
cetăţi : 1) întărituri lucrate de mîna omului, deseori folosind poziţiile 
naturale, care sunt mai vechi şi mai simple, şi 2) cetăţi, care au nu- 
mai baza construcţiei de pămînt, adăugîndu-li-se fortificaţii de pia- 
tră, mai mari, mai rezistente şi 'n deobşte în Basarabia mai noi. In 
această categorie unii autori cuprind chiar cetăţile actuale de-alungul 
Nistrului şi Dunării, !) în legătură cu cetăţile de piatră. Poporul obi- 
şnueşte la rîndul său să distingă două feluri de cetăţi, denumindu-le 
pe cele mai mici şi numai de pămînt cu termenul „Cetăţue“, iar pe 
cele mai mari cu numele de „Cetate“. 

Se găsesc răspîndite în apropierea apelor şi pentru cele mai 
multe din ele, în mijlocul pădurelor. Chiar acele care astăzi sunt pe 
locuri deschise, pe ogoare, tradiţia păstrează amintirea pădurei pe 
locul lor, dacă nu aceasta se găseşte în imediata lor vecinătate. Nu 
putem preciza, în stadiul actual al cercetărilor, dacă era în obiceiul 
constructorilor de-a alege ca bun adăpost un loc în mijlocul pădurii 
sau ulterior aceasta a crescut pe ruinele aşezării părăsite. Mai pro- 
babilă e prima supoziţie, dat fiind obiceiul pastrat pînă azi la semi — 
primitivii Ţigani — de-a-şi face salaşurile în mijlocul pădurilor. 

In privinţa datei lor, este evident că cele numai din pămînt 
aparţin epoci preistorice şi începuturilor istorice, căci construcţii în 
piatră nu s'au folosit de cît tîrziu. Pentru cetăţile de pămînt din 
cuprinsul actualelor cetăţi de piatră fireşte că putem admite o epocă 
mai nouă, care variează dela una la alta, deşi s'a susținut contem- 
poranitatea lor. 

Mă voi ocupa puţin mai pe larg de cîteva din ele, aproape 
toate necunoscute literaturii de pînă acum şi care pot îi luate ca 
tip şi pentru altele, semnalate doar în treacăt. Au fost cercetate de 


1) General Panaitescu „Cetățile ruini din Basarabia“ in „Anuarul 
Com. Mon. Ist. din Basarabia“ I, pp. 88-90, Chişinău 1924. 

subsemnatul şi d. Şt. Ciobanu, sub auspiciile Comisiunii Monum. 
istorice, în toamna 1929 şi primavara 1932. 

Una din cele mai mari se află lîngă satul Stolniceni (Lăpuşna) 
pe valea superioară a Cogâîlnicului. La 3 kim. N de sat, după un 
al doilea rînd de coline, la poalele cărora curge Vişina, la capătul 
Corganului, se află movila „Cetate“, cu privire depe ea pînă ’n 
depărtare. Două rîpi înalte duc spre vîrful cetăţii, unde se rîdică o 
movilă înaltă de 2 m. şi cu diametrul de 15 m. 

Cetatea are o formă aproape circulară, cu un bot spre sud, 
fiind înconjurată pe trei părţi de un şanţ cu val, dublu. Cetatea 
porneşte dela Nord cu ambele şanţuri spre S, West, avînd în ge- 
nere trei laturi, de lungime consecutive, aproximativ de 100 m. 
185 m. şi 260 m., dela N. E. spre S. W. A patra latură e formată 
de întăritura naturală de circa 400 metri. In colţul vestic se găsesc 
două movile, de mărimi neegale ; săpîndu-se, sau găsit hîrburi, 
oase şi o bucată de fer, nu prea veche. 

Dela suprafaţa pămîntului un prim şanţ, cu fundul lat cam de 
2 m., la gură de 6—7 m.; un val înalt de 2,5 m. cu profilul a- 
plecat. Talvegul celui de-al doilea şanţ are cam aceiaşi lăţime, 
pe o adincime de 4—5 m., la gură o lăţime de cel puţin 10 m. 
Valul diu mijloc e lat de 6 m. în mediu. O întăritură puternică 
deci, de unde se avea o largă privire, pe vreme bună pînă la dea- 
lul Sf. Vineri de lîngă Chişinău şi pînă la Prut (30 kim). Impă- 
durirea pe cetate e de dată recentă, împrejurul ei însă e o . deasă 
pădure. 

Procedînd la săpături în două direcţii la una din movilele 
centrale, pînă la 1,5 m. adîncime, s'a dat peste o pătură arsă, unde 
a fost vatra. In genere pămîntul e negru, a fost îngrămădit peste 
eventuala locuință. S'au găsit hîrburi şi toarte, urmele unei cera- 
mici variate, dela cele mai simplu la cele mai complect arse, roşii. 
E un amestec de vase, după întrebuințare. Dintre ele un fund de 
amioră s'a găsit în poziţie de aşezare. Nici unul întreg. Un frag- 
ment -mai frumos dovedeşte ceramică greacă, probabil din importa- 
ţiunile frecvente în epoca protoistorică. 

Suntem împinşi către această datare a aşezării, deşi nu s'au 
găsit alte urme: nici pietre, nici urme de metal, nici monede. Oase 
s'au găsit numai fragmentare: fălci cu dinţi de cal, mistreţ, bou, 
cîne, Fosilizarea e relativ mai nouă. S'ar putea trage concluzia œa 

fost, pe această movilă, locuinţa şefului, după aşezarea ei centrală 
şi îngrămădirea de vase şi oase. De mormînt nu poate fi vorba, 
după lipsa complectă a oaselor omeneşti. ` 

A doua cetate, de mărime mijlocie, se află la Lopatna (jud. 
Orhei), pe valea Ichelului, la 14 kl. dela şoseaua Chişinău— Orhei. 
Locuitorii îi spun „Cetățue“, după mărimea ei mai modestă, alteori 
„Cetate“; are' de fapt un perimetru de circa 400 m. De formă ovoi- 
dală, e aşezată în mijlocul pădurii, ea însăşi azi împădurită; pe 
marginea exterioară a șanțului de est e tăiată de un drum de care. 
Este înconjurată la est şi vest de două văi mici, care se deschid 
spre apa Lopatnei, ce trece printr'un iaz. Vecinătatea apei este o 
regulă-generală pentru toate aşezările. Existenţa iazului dovedeşte 
că regiunea a fost multă vreme populată şt poate nu prea de mult 
timp părăsită. 

E'nconjurată de-un singur şanţ cu val, care s'a păstrat bine, 
înconjurînd aproape în întregime cetatea. Numai spre iaz, la pun- 
ctul sudic, unde coboară, valea sentrerupe natural. De aici, dia- 
metrul către celalt capăt al cetăţii are o lungime de 45—50 m. Va- 
lul e adînc de 3,5 m., spre interior încă mai mare; lăţimea de 6—7 
m., iar fundul şanţului de 1,5 pînă la 1 m. Şi după acest element 
se vede importanţa mai redusă a aşezării. 

Săpîndu-se o groapă de 1 m. adîncime chiar la “intrarea în 
„Cetate, se văd mai multe pături cu aşezări succesive. La 1 dm. o 
pătură de 10—15 cm. grosime de cărămizi arse bine, cu urme de 
rădăcini ce-au putrezit. După o pătură de 10—12 cm. de pămînt 
ars de culoare cenuşie cu infiltraţii de pietre, urmează o a doua 
pătură de civilizaţie cu urme de cărămizi arse „mai tare, formînd 
totuşi o masă roşiatică. Cîteva fragmente de vase arată o ceramică 
extrem de rudimentară, neagră şi alta puţin mai reuşită; există şi 
urme de ceramică bine arsă, roşie. 

S'au găsit numai oase de animale de o îosilizare nu prea 
accentuată. Făcîndu-se săpături în vederea unui şanţ, de cine şi cînd 
anume nu se ştie, s'au dat şi peste oase de om. Din ele s'au găsit 
cîteva şi la săpăturele noastre, în pătura a doua, împreună cu hîr- 
burile, cele mai numeroase aici. Pare să fi fost sub ultima aşezare 
locuinţi şi morminte; iar la întrare pătura de cărămidă este mai 
deasă, deci va îi lost o întăritură. 

Asupra epocii de cînd datează aceste succesive aşezări, iarăşi 
nu putem precisa anume, lipsind şi aici orice urmă de metal. Presu- 


__40 VIAŢA BASARABIEI 


punerea unora că „aici a fost un sanctuar păgîn, unde se aduceau 
jertfe zeilor“ 1) ţine mai mult de anumite teorii asupra raselor ce-au 
locuit Sciţia şi este hazardată deocamdată orice afirmaţie. Pentru o 
vechime apropiată protoistoriei pledează mai curînd puţinele urme 
găsite. 

Din categoria celor mai mici e „Cetăţuea“ dela Chicera, între 
Truşeni şi Durleşti (Lăpuşna), la 8-9 klm. vest de calea ferată Chi- 
şinău — Vasile Lupu. Pe o poziţie liberă, cu vedere admirabilă pînă 
la Chişinău şi toate satele din regiune până la 20 - 30 klm. distanţă 
se 'ntinde un bot de deal deasupra unei văi ca o caldare, adîncă 
de 50-60 m. In vecinătate pădurea creşte deasă, însuşi locul cetăţue 
a fost detrişat acum 50-60 ani în urmă; nu departe pe podiş se 
mai păstrează două iazuri, într'o poziţie geografică foarte interesantă. 

Cetăţuea se găseşte la capătul extrem al dealului, fiind în- 
conjurată aproape complect de-un şanţ cu val, ros de arături, evi- 
dent încă spre est. Intreg perimetrul nu e mai mare de 210 m.; a- 
dîncimea şanţului e de circa 2 m. şi lărgimea de 3 m. Nu s'au 
practicat săpături, dar s'au scos din prima pătură — locul fiind comp- 
lect arat — cioburi de cele două feluri de ceramică, neagră şi roşie- 
tică. Foarte puţine urme de oase. 

Data staţiunii se raportează la aceiaşi vechime nu prea adîncă. 
Intăritura a fost folosită pînă în timpurile mai noi, după cele două 
denumiri pe care le dau oamenii pînă azi: „cetate turcească“ şi 
„fațarea de aramă“. Curioasă este aceasta din urmă denumire din 
urmă, care poate vine dela vre-o arie cu tăbli de aramă. 

Afară de aceste cetăţi de pămînt fără urme de folosinţa pietrei 
şi care corespund la trei tipuri de mărimi, se mai găsesc o serie, 
necercetate personal, dar care pot îi înglobate unuia din aceste tipuri. 

In pădurea dela Grozești, dela Durleşti lîngă Chişinău, se află 
o „cetăţue“ ceva mai mare ca cea dela Chicera, dar asemănătoare. 
Este aşezată pe-un deal deasupra unei văi adînci şi lungi, în plină 
pădure. La Văsieni (Lăpuşna) pe valea Vişinei, la locul unde se'm- 
bină cu Botna, este o ridicătură de pămînt, de forma mai mult a 
unei movile, depe vîrful căreia se deschide o privire largă asupra 
Botnei 1), 

* À 
* = 


1) La Şt, Ciobanu „Notiţe“ in „Anuarul Comis. Mon. Ist. pentru 
Basarabia“ ll, p. 145, Chişinău 1928. 
1) Şt. Ciobanu „Biserici vechi din Basarabia” in „Anuar I. 
1924, p. 59 

Şi pentru că unele cetăți de pămînt sunt contemporane movi- 
lelor, revenim asupra acestora cu date noi şi mai numeroase, unele 
aflate după redactarea capitolului special lor destinat. 

Se pot urmări cîteva şiruri de movile, aşezate pe culmile dea- 
lurilor ce mărginesc văile mai importante ale apelor ce se scurg 
spre Nistru sau spre lacurile dela sud. Ele sunt întovărăşite uneori 
de alte movile depe vale, în genere mai mici. Aşezarea celor depe 
culmi este atît de orînduită, în cît rostul lor de semnalizare este 
foarte clar. Dela obiceiul de-a se aprinde pe vîriurile lor barile de 
păcură, ca coloanele de fum ce se'nalţă să anunţe rapid primejdia 
unei năvăliri, a şi ramas expresia „a dat șfară în ţară“ (iar nu cum 
s'a modificat greşit „sfoară“) pentru răspîndirea de ştiri. 

Cea mai bine studiată de mine este linia Chişinău — Nistru, 
distingînd uneori chiar o linie triplă de movile semnalizatoare. In 
jurul Chişinăului se găsesc mai multe pe dealul dela Movileni spre 
est de oraş şi mai spre N. E. o mare movilă în dosul bisericei 
Râşcanu, cu înălţimea de peste 10 metri. Spre sud-est linia începe 
dela Băcioi, aproape de care se văd două movile mari. Urmărind 
valea Bicului, pe dealurile ce străjuesc malul drept, se văd o serie 
de movile, distanţate prin citeva sute de metri între ele, ce trec 
prin Sângera, deasupra căreia se află una dublă pe vîrful dealului; 
-apoi în vecinătatea satelor din faţa Mierenilor, în dreptul căruia una 
străjueşte ca un donjon pe botul dealului drept deasupra văii — şi 
de aici trec în jud. Tighina. Pe culmile de mai spre Apus o altă 
serie se 'ndreaptă către linia ce duce spre Gregorievca şi de-acolo 
la Căuşani. Aici se 'nvecinează cu seria movilelor de pe valea Co- 
gîlnicului. 

Tot în judeţul Lăpuşna se mai află pe valea Bicului, în di- 
recţia dela Chişinău spre apus, trei movile pc culmea dealului dela 
Ghidighici ; alte trei pe vale la Visterniceni, între Petricani şi 
Poşta-Veche. La Bucovăț, în dreptul staţiei, tot pe vale, se află 
vrea 3—-4, cercetate de învaţatul I. Halippa, fără să cunoaştem re- 
zultatele. 

Intorcându-ne la linia Chişinău-Tighina, atît pe malul drept, 
cît mai ales pe cel stîng al Bîcului, se înşirue movile, distanţate la 
cel mult un chilometru, iar mai aproape de Nistru şi mai învecinate. 
Intre Mireni şi Bulboca, între ultima staţie şi Calfa, unde sunt 
vre-o 10 şi între această localitate şi Tighina, se ’ntind pe-un ori- 

zont foarte larg. O a doua linie se găseşte pe malul celalt al Ni- 
strului, exact de aceiaşi formă şi aşezare. Pe malul drept linia ajunge 
pînă la enorma movilă dubiă a lui Suvorov, punct important, că- 
ruia îi corespunde peste valea Botnei care se varsă aici în' Nistru, 
un alt punct, Movila Hanului. Este una din cele mai largi perspec- 
tive care mi-a fost dat să văd de pe vîrful ei. Dela apus, din drep- 
tul dealurilor dela Gregorievea-Căuşani, până la Varniţa-Tighina 
spre nord şi aproape de Talmaz spre sud, depe malul drept al 
Nistrului, iar depe malul ceialt se văd toate satele dela Parcani la 


Valul lui Traian lingă Movila Hanului. 


Maiac şi chiar până la Odesa, care se 'ntrezărea clar, pe lumina 
miezului de zi. Intre ea şi Chițcani vreo 4—5 mai mici merg pe 
culmea dealului pînă la coborîrea lui în baltă; una mică de cea- 
laltă parte. 

Pe dealul ce mărgineşte Câușanii sunt două movile la extre- 
mităţi, cu vederi asupra văii şi podişului. In continuare pe vîrful 
dealului ce merge pînă la Leontieni pe Nistru, o altă serie, dintre 
care două foarte mari, distanțate de cîţiva chilometri şi cu orizont 
foarte larg. i 

Tot în judeţul Tighina, valea Cogîlnicului este mărginită de 
două şiruri de movile, ce merg pînă la vărsare aproape. Intre Gura 
Galbeni şi Cimișlia mai mari, apoi la Abaclia, Romaânovca, Cul- 
miea spre sud-vest, iar pe celalt clin la Z/oți, Schinoasa şi altele. 
Din jos de Gura Galbeni, lîngă Hârtopul Nou se află o „Movila 
Sfatului“ de mari dimensiuni, pe vârful unui deal cu larg orizont. 
Numele s'ar fi dat, după unii, C'aici se adunau căpeteniile tatare la 
sfat sau poate că de-acolo se indicau hotarele proprietăţilor răză- 
şeşti. De notat că nu departe pe valea /ăparilor se găsesc direct 
pe teren urme de ceramică, mai ales vase de ardere redusă; pă- 
mîntul a fost desţălenit acum 40—50 ani. Pe-o vale mai mică ce 
dă în Cogâlnic alte movile se găsesc la Tvardiţa şi la Beşghioz ; 
prima destul de mare a fost săpată, fără să se găsească ceva, De 
aici linia trece în judeţul Cetatea-Albă. Dintre movilele din această 
regiune mai amintim una foarte mare la Seimeni pe malul a ss 
care a fost cercetată de învățatul rus Samocvasov. 

Pe valea Răutului şi a Cuboltei între Bălți şi Florești, sunt 
cam vreo 60, cele mai multe pe şes, iar cele depe dealuri de mari 
dimensiuni; unele dublate fie prin învecinarea lor, fie prin turtirea 
lor la mijloc Movila Mare dela Cubolta a fost săpată de I. Ha- 
lippa, fără să se găsească ceva, deşi s'a cercetat sistematic; la un 
metru adîncime s'a dat de stratul de lut. In apropiere se află linia 
depe valea Cuboltei spre confluența cu Răutul, aici mai numeroase 
pe deal, mai multe la Putinești şi Țiplești. Mai la sud est, lîngă 
Orhei un grup de 5—6 formează un cerc pe vale; de mărime 
mijlocie, înalte cam 5—6 metri. Pe culmea dealului se văd cîteva 
exemplare din linia mare, ce taie aici Răutul, distanţate cam de-un 
chilometru între ele, 

In judeţul Bălţi, deasupra dealului Măgura cel mai înalt din 
Basarabia, se află o movilă mare, despre care oamenii povestesc că 
are îngropată o comoară. 


P. Constantinescu-laşi 


OSTROVUL 
de Vasile Laşcu 


Legănat, sortit visării, 
Și de-a firii daruri plin, 
Ostrovul, — copilul mării, — 
Sta 'n vârtejul cristalin. 
Marea cuprindea duioasă 
Ostrovul de jur în jur, 
li cânta cântări voioasă 
Sub ai cerului azur. 
Cadenţat, fierbând cu spumă, 
Impingând tot val cu val, 
l-aducea o perlă scumpă, 
Ori un roz, frumos coral. 
Dar, nebună, desmerdându-l, 
Pe-al ei fiu nepreţuit, 
Marea singură spălându-l, 
Din iubire l-a strivit. 

A tradus V. Ștefănescu 


PRIMĂVARA 


Zumzet de albine, stoluri de cocoare, 
Turme pasc pe dealuri, colțul ce răsare, 


Cer senin, albastru, imn de ciocărlie, 
Hăuliri în voe, viață, bucurie, 


Pluguri pe coline, îndemnări la muncă, 
Vite în cireadă, lrământări pe luncă. 


Seri răcoritoare, scârțâit de care, 
Lătrături de-a surda colo'n depărtare. 


Stele 'nlăcrămate, luna tot mai plină, 
Ingânări pe prispe, glas de mandolină .. . 


Alfred Tibereanu 


Bostorul”) 


...Când mă trezii era ziua albă. Repede ieşii pe punte cu re- 
gretul că nu mă sculasem mai de dimineaţă. Un vânt rece îmi isbi 
faţa, înviorându-mă cu totul. 

Pasagerii ieşiseră la soare, galbeni la faţă după o noapte de 
chin. Balansurile aproape încetaseră, iar valurile de un albastru opac 
scăldau la orizontul de miazăzi, un ţerm albastru stâncos. Departe, 
spre răsărit, un vapor navigà în direcţia noastră, spre Bosfor, Tonii 
se țineau cu droaia în jurul nostru, încolătăcindu-şi corpul lor lucios. 
şi săltând pe valuri. ; 

Privesc cu binoclul coasta de sud care mi se pare continuă, 
neputând distinge intrarea în Bosfor. 

După obişnuitul ceai de dimineaţă, mă instalez lângă maşina 
ancorei dela prora vasului şi acolo izolat de lume, privesc cum va- 
lurile saltă în lături şi ne deschid drumul spre Bostor — locul cel 
mai frumos din toată Europa. 

Incetul cu încetul coasta se apropie devenind mai clară. Cele 
două continente bătrâne stau față în faţă: Asia — leagănul omeni- 
rei, Europa — focarul civilizaţiei actuale. 

_ Ajungem în preajma câtorva insule stâncoase şi goale, bătute de 
valuri, Sunt Cianeele, renumitele Symplegade îlotante ce se băteau 


*) Din volumul „Privelişti din Orient“, scris cu prilejul excursiei 
Societăţei Geografice din Chişinău. 

ìn capete, închizând drumul navigatorilor celor mai îndrăzneţi! Dela 
trecerea lui Iason cuceritorul lânei de aur, legenda spune că zeii 
fixară aceste insule pe locul unde se află şi astăzi. 

Acum se distinge bine intrarea în Bosfor, dar mi se pare un 
golf închis! Peste câteva minute vaporul intră maiestos în canal. 

Privesc cu emoție aceste ţermuri istorice! Câte evenimente nu 
s'au petrecut şi câte lupte nu s'au dat în aceste locuri! Câte n'a 
văzut strâmtoarea aceasta peste care au trecut atâtea flote şi în care 
a curs atâta sânge! De câte ori o fitrecut pe aicea viteazul rege al 
Pontului, Mithridate ! 

Pe un mal şi pe celalt, două fare modeste: Anatoli-Fanar şi 
Rumeli-Fanar — la distanţă respectabilă. 

Mi se pare că vaporul merge prea repede şi atunci pentru a 
puteă îmbrăţişă cu privirea un orizont mai întins, mă urc în fugă 
sus pe platforma sălei de muzică. Câţiva pasageri, scriu impresii fu- 
gitive pe cârnete de drum; alţii fotografiază malurile. Eu 'mă mulţu= 
mesc să privesc şi sunt mai atent la ce las, decât la ce vine. To- 
tuşi din când în când, arunc o privire avidă inainte. Mereu drumul 
pare închis. Destăşor harta Bosforului pe balustradă şi urmăresc pe 
dânsa detaliile ce le am sub ochi în cel mai mare atlas posibil. 

Bosforul din larg ca un lac se îngustează până la 600 m. Pe 
maluri: Anotoli-Kâvak şi Rumeli-Kavak. Ruine de forturi de pe tim- 
pul sultanului Murad IV. Ţevile strălucitoare de tun au dispărut şi 
odată cu ele şi soldaţii cari păzeau malurile. Bosforul e azi o tre- 
cătoare liberă. Din acest punct vedem îndărăt orizontul linie al mărei 
Negre, scăldat în lumina solară. 

Bosforul se lărgeşte iar. Avem acum la dreapta portul Buyuk 
déré, în fundul unui golf, pe țermul european. Vile cu o arhitectură 
originală se răsfaţă printre arbori de un verde întunecat, oglindin- 
du-se în apele leneşe dela ţerm. Vasul nostru!) trage aproape de 
cheiu peniru formalităţile sanitare şi urcarea pilotului. Sirena scoate 
un țipăt răguşit şi după o jumătate de oră ne continuăm călătoria 
cu tricolorul la pupă. 

N'am destui ochi pentru a vedea tot ce merită a fi văzut! 
Apa albastră, limpede şi liniştită; mişcarea vasului lină de tot. 
Coastele verzi ca de primăvară se oglindesc în apă împreună cu 
vilele lor fermecătoare înconjurate cu pini umbrelă şi chiparoşi verzi ! 


1) „România“, al Serv. maritim român, 

Câte, un vaporaş elegant, plin de lume, face curse între loca- 
lităţile depe maluri. Pe ţermul asiatic vedem orăşelul Hunkiar-/s 
kelessi mărginit la spate de fostul palat imperial al lui Mehmet Ali, 
renumitul vice-rege al Egiptului. Clădirea e numai de marmoră şi 
alabastru, împodobită cu sculpturi în lemn de cedru. Soarele de 
amiază poleia totul cu un noian de lumină orbitoare. 

Bostforul se îngustează şi pe coasta europeană, apare 7herapia. 
Aici îşi aveau reşedinţa ambasadele streine în fostul imperiu oto- 
mán. In țermul asiatic pătrunde adânc un golf similar cu acel dela 
Buyuk-déré şi în fund ne apare Beicos locul de petrecere al turci- 
lor pe timp de vară. Grădini splendide se tot ridică în amfiteatru, 
terminându-se în vârful dealului cu o pădure deasă de chiparoşi, iar 
la ţerm palate mândre îşi scaldă scările de marmoră în unde. 

Bostorul îşi schimbă aspectul; iarăşi se îngustează şi ajunge 
la 500 m. lărgime. Mergem drept prin mijlocul canalului. Trecem 
de portul Stenia cu un şantier naval şi foarte aproape de localita- 
tea Balta-Limaân, cu palatul lui Reşid-paşa. Aici sa încheiat con- 
venţia dintre Ruşi şi Turci în April 1849. Mirosul de pini şi flori 
cu splendidele poziţii ce se desfăşoară ochilor noştri ca la cinema- 
tograf, ne fac să întoarcem capul ca pe şurub, când la stânga, când 
la dreapta. 

Pe ţermul european ne apar zidurile crenelate ale vechei cetăţi 
zidită de Mahomet II. Aşezată în punctul cel mai strategic pe Bos- 
for unde curentul are o iuţeală maximă 1) îşi înalţă turnurile sale ro- 
tunde pe povârnişul dealului ce domină canalul, Acest fort: Rumeli- 
Hissar a fost construit la 1542, cu un an înainte de căderea Con- 
stantinopolui. Drept în faţă pe malul asiatic, un fort identic ceva 
mai mic. E Anatoli-Hissar cu străvechiul castel al lui Baiazid-llderim 
(1396). Pe vremuri atârnă aici un lanţ care oprea trecerea corăbiilor. 

In acest loc celebru a fost construit acum 2000 ani un pod de 
vase, peste care trecu armata cea nesfârşită de trei sferturi milion a 
lui Darius în expediţia sa contra Sciţilor din părţile Bugeacului nostru. 
Tot pe aici trecură armatele cruciate ce plecau să salveze lerusali- 


1) Bosforul (sau trecătoarea boului, după o legendă greacă) are 
doi curenţi; unul pe dedesupt din Mediterana (sărat, greu şi cald) şi al- 
tul pe deasupra din marea Neagră (puţin sărat, uşor şi rece). Crivăţul 
sporeşte viteza acestui curent numit de Turci: Akente maskară (curent 
obraznic). Lungimea Bosforului e de 27 kim; lăţimea dela 500—2000 m, 
şi adâncimea 30 m. (media). Din p. d. v. geologic este o plesnitură în 
scoarța globului. Rocile sint de vârstă primară; în genere vulcanice. 

mul din mâinile păgânilor. Ilustru loc istoric, ce nu mai păstrează 
nici o amintire din trecutul său glorios! 

___ Vaporul nepăsător la toate minunile acestea, trece ca o săgeată 
“înainte, fără a ne lăsă nici timpul unei minute de reflexie asupra ce- 


BOSFORU 


se: dlt40,000 


lor văzute. Mereu impresii nouă vin amalgam unele peste altele. 
Dar atențiune ! 

Pe țermul asiatic apar văile superbe ale apelor dulci, locul 
de plimbare, pe vremuri, a elitei din Constantinopol. Malurile dispar 

sub umbrarul răcoros al platanilor, dafinilor şi pinilor parfumaţi. Pa- 
latul fostului Sultan apare chiar la mal ca o cutie sculptată aşezată 
la poalele unui amfiteatru cu jucării. Peste tot boschete înflorite de 
trandafiri, liliac şi salcâm violet. Un adevărat Eden! 

In Europa ne apare într'o lumină orbitoare, oraşul grecesc: 
Arnăut Kioi. Istoria ne spune că a existat aici un turn în care a 
trăit Soliman înainte de a fi Mare, persecutat de tatăl său, Selim 
sultanul. Când muri acest despot, Soliman dărâmă turnul şi în loc 
plantă grădina superbă care există şi azi în locul închisorei sale. 

Drept în faţă pe celalt mal, apare splendidul palat Beylerbey, 
al cărui acoperiş de zinc ne ia ochii prin puterea de reflexie a raze- 
lor solare. Poetul Lamartine îl cântă în versuri. Interiorul e o minune 
de poveste. Aici au fost găzduiţi în 1899 Impăratul şi Impărăteasa 
Germaniei cu prilejul vizitei lor la Sultanul Abdul Hamid II. 

Mai departe pe coasta europeană vedem ultima reşedinţă a 
Sultanului : palatul şi grădinele //diz-chiosc şi defilăm pe dinaintea 
orăşelului Orta-Kioi, ce are chiar la ţerm o superbă moschee de 
marmoră albă. 

Spre sud începem a întrevedea în lumina vie a soarelui sute 
de clădiri: vechi seraiuri, palate, moschei cu minarete ce străpung: 
cerul... Ne apropiem de Cospoli, de vechiul Byzanţ, de Istanbulul 
Turciei actuale, 

Regretul că am lăsat în urmă atâtea frumuseți, se şterge în 
faţa bucuriei prezente, la închipuirea celor ce vom vedea. 

* 

Bosforul se lărgeşte deschizându-se larg în marea Marmarà: lac 
eminamente turcesc. Pe maluri numai orase greceşti — unele legate 
de altele. Plutim prin mijlocul a sute de bărci, vaporaşe, carcaboate 
cu mărfuri ce circulă, se întretae, de îţi vine a crede că nu va mai 
fi loc pe unde să treacă vaporul. Dealtmintrelea neostenitul cursar 
şi-a domolit senzibil mersul: de-abia se mai mişcă. 

Cât cuprinzi cu vederea până la orizontul ridicat deasupra apei, 
e o amestecătură de tot ce architectul a putut imagină mai complicat şi 
mai divers, de tot ce sculptorul a putut crea mai fin şi mai original; 
tot se află adunat şi combinat aicea într'o învălmăşeală ce-ţi tul- 
bură şi privirea şi mintea. 

Palatul Do/ma-Bactce, reşedinţa de vară a lui Kemal Paşa — 
preşedintele republicei turceşti, precede Istanbulul din această parte. 
E zidit din marmoră albă având în față grilajuri şi porţi aurite. 

Trecem pe lângă turnul lui Leandru (pe o insulă) şi vedem în 
toată spendoarea sa, oraşul sfânt al musulmanilor;—anticul Cryso- 
polis —modernul Scutari (zis de Turci Uskiidar). Străjuit de chiparoşi 
drepţi şi intunecaţi, ocupă tot promontoriul asiatic ce înaintează 
în mare. 

Peste câteva minute sîntem in incinta portului Galata, vaporul 
tăindu-şi cu îndrăzneală drumul până la cheiul de piatră — favoare 
acordată atâta vreme numai vapoarelor româneşti. 

De jur împrejur până la orizont, nu vezi decât un labirint de 
case fără verdeață şi străzi ce se întretae în toate senzurile, urcându- 
se cu anevoe la deal, Pe mare o pădure de catarguri a sute de vase 
ancorate, printre cari şerpuesc bărci îndrăzneţe şi vaporaşe ce fac 
cursa între cele două maluri. Aspectul oraşului în amfiteatru e îeeric 
cu toată urîta culoare a clădirilor de lemn,ce pătează şi azi albeaţa 
construcţiilor moderne. Pe cheiu o mişcare enormă, zgomot asurzitor 
şi o căldură plăcută după frigul ce îndurasem pe mare. Glasul. si- 
renelor împreună cu zgomotul camioanelor, tramvaelor şi signalele 
automobilelor, îţi dă' imagina celor mai active porturi din apusul 
Europei. 

Avem sub ochi centrul cel mai populat din orientul meditera- 
nian, falnica metropolă a atâtor lumi în decursul secolelor: odinioară 
fiind farul puterei romane în răsărit, astăzi marginea semilunei reîn- 
viate. De aici ocârmuiau interesele Europei orientale şi chiar cen- 
trale, acel şir de Sultani puternici — duşmani neîmpăcaţi ai credin- 
ței creştine! Aici s'a pus la cale soarta atâtor ţări; de aici ne-au 
venit şi nouă Domni şi mulţi dintr'înşii şi-au trăit ultimul lor ceas 
închişi între zidurile acestei teribile cetăţi! 

Nu-mi venea a crede că acesta e vechiul Țarigrad cel groaznic, 
atât părea de blând în mişcarea sa naturală, sub cerul cald din care 
scoborau razele unui soare vesel! Pecetia civilizaţiei moderne şi re- 
formele lui Kemal-paşa, şterg pe zi ce merge urmele trecutului, dar 
din nefericire şi farmecul orientului... 

Părăsim confortabilul vapor — această bucăţică mobilă din ţara 
mea — şi ne îndreptăm voioşi spre scara de debarcare... 


G. Rașşcu,. 


Sârbii la începutul sec. XIX °’ 


Basarabia anilor 20 a secoluiui trecut era un centru însem- 
nat pentru refugiații din imperiul Otoman. Astfel în afară de 
români, greci şi armeni, aici s'au adăpostit și sârbii. 

Domnitorul lor Gheorghe?), deoarece în 1787 omorî pe ta- 
tăl său Petru, pentru refuzul acestuia de a se asocia la răscu- 
laţi, a fost poreclit Negru-Cara. El își depusese întreaga sa viață 
pentru lupta contra Turcilor, mai ales având succes între 1806— 
1813. Totuși în sfârşit a fost și acest erou învins de massele Tur- 
cilor năvălitori. Pe atunci agenţii diplomatici ruși în Sârbia erau 
Teodor loan Nedoba, mai apoi preş. judecătoriei civile din Chi- 
şinău, şi Const. Const. Rodofinichin, un cunoscător adânc al Ba- 
sarabiei. Cu ajutorul lor și al arhiereului Leontie, Cara-Gheorghe 
fugi în Austria de unde cu familia, trecând în Rusia, se așază 
la Hotin. In 1817, întors tainic în Sârbia, el a fost ucis, 

In 1818 mulţi dintre sârbi trecură din Hotin la Chişinău, 
unde chiar o stradă pe atunci s'a numit „Sârbească“. Aici s'au 
instalat voevozii Vucici, Jivcovici, Nenadovici, fraţii Machedon- 
ski... Dintre Ruși ei adesea ori vizitau pe ofiţerul J. P. Liprandi,%) 
care aduna materiale despre Turcia. La dânsul sârbii au cunos- 
cut pe poetul Pușchin, care în urma acestor raporturi a scris 
poezia „Fiicei lui Cara-Gheorghe“ (1820) şi a strâns diferite date 
despre cântecele slavilor din sud. 

Însăși pe fiica lui Cara-Gheorghe poetul n'a cunoscut-o, Ea 
stătea pe atunci la Hotin, fiind de vârstă între 6—7 ani. Mama 
ei veni în 1820 să-l petreacă în armată pe fiul ei mai mare. Un 
monument din cimitirul din Chișinău ne vorbește despre dânsul: 
„Aici e îngropat fiul conducătorului suprem al sârbilor, Gărzii 


' 


1) I. N. Halippa. Oraşul Chişinău intre 1820—1823. Chişinău 1899. 
2) Duuuknonenuueckiă cnosapb Bpokraysa n Epona. 


3) Cunoscut istoric şi etnografic, Prietenul lui Puşchin la Chişinău. 


La 

locotenent Alexei Negru, decedat în al 33-iea an dela naștere. 
Mort în anul 1831“. Fratele său Alexandru (1806 — 1885), între 
1842—58 domn al Sârbiei, bunicul actualului rege al Jugoslaviei 
până la Iunie 1820 a fost educat de Vucici la Chișinău, însă ne- 
supunerea infocatului tânăr a făcut pe mama sa să-l ducă iarăși 
la Hotin, 


Gh, G. Bezveconâi 


PERPETUUM MOBILE 


Intregile torente de sudoare 

Ce lasă porii bietului pâmânt, 

In timpul învârtirii cu avânt 

De mii şi mii de lanțuri milenare, 


Işi sfarm'a lor proecte de erou, 

Prin mări, ocean şi nori ne-astâmpăraţi, 
Plecând umile, ca cei vinovaţi, 

In cuibul lor, sub epiderm din nou. 


De-i zi sau noapte, ne'ncetat întruna, 
Se învârt ca o elice de-avion, 

lar pe eliptica cărare de spion, 
Pământului îi dă târcoale luna. 


Țărâna din Adam se tot sfărâmă, 
Ca boabele sub piatra morii, 
Căci până la scadenţă, muritorii 
Mai lasă în urmași câte-o fărâmă. 


Vitt. Popa 


Pagini uitate sau necunoscute 


de Pavel Şt. Leonard 


Incepeţi a lucră dis-de-dimineaţă ... din această primă 
clipă a zilei, pentru ca în ultima clipă să-nu fie prea târziu! 
Dimineaţa este începutul tuturor posibilităţilor, tuturor speranțe- 
lor. Paşii omului în timp de dimineață, sub muzica majestoasă 
a naturii în deşteptare, sunt paşi de general pe câmpul de luptă 
înaintea bătăliei. Omul zvâcneşte de vioiciune sub acordurile na- 
turii. Il încurajează în aceste minute toată firea: şi păsările în 
cer albastru, şi viermele ce se târăşte pe pământ, şi calul ce ne- 
chează în libertate cu coamă destrămată şi cu nările tremurânde 
de mirosurile erburilor. Tot sângele, tot spirtul îmbătător al vieții, 
se suie în capul omului şi îl excită ; energia stropeşte din toți 
porii săi. Se naşte o încredere în sine, — vocea este tare; în ge- 
sturile lui — săgeți ; arătările lui sunt drept spre țintă ; in inima 
lui încântată este loc pentru toți... Recolta de dimineaţă este cea 
mai scumpă, pentrucă florile de dimineaţă sunt proaspete, slasu- 
rile naturii sunt sunătoare, tinere... Dimineaţa toate cântă, se bu- 
cură ; toate pornesc la luptă cu cântec şi cu speranţă. 

Când Dumnezeu îşi desvălue tabloul, când El rupe giulgiul 
nopții şi a întunericului, când râuri de lumină pornesc din toate 
părțile, mai poate cineva dormi? Când în aceste minute divine 
din pieptul întregului univers se stârnesc strigăte de bucurie; 
când toate îşi ridică braţele spre soare, spre lumină, spre căl- 
dură, — mai poate cineva dormi? Cine doarme în asttel de clipe, 
acela este mort. La cel dintâi tremur al naturii, la cea dintâi 
pâlâpire de viaţă, — când virginitatea ` este incă neatinsă, când 
florile ca nişte fecioare tinere sunt încă răcoritoare, când păsă- 
relele se leagănă pe crengi şi ciripesc a fericire; când fluturaşii 
sboară grăbit şi mărturisesc că sunt fericiţi ; când covoarele verzi 
de catifea, n'au fost încă de nimeni călcale şi prătuite; cănd 

nici o lacrimă încă n'a tost stropită, când nici un oftat n'a fost 
slobozit din piept, — mai poate cinevă dormi ? Cine doarme în 
astfel de clipe, acela nu trăieşte de loc! Cine se scoală târziu, 
apare la sărbătoarea vieții atunci, când fecioarele sunt indife- 
rente, când prospeţimea tinereții a început să se vestejească: 
Cine se scoală târziu, îi găseşte pe oameni plini de griji; toate 
sunt otrăvite și pătate : puritatea dela inceput şi frăgezimea nu 
se mai văd. Cine nu are dimineață, n'are fond, n'are început, 
n'are temelie. Cine se scoală târziu va trebui să ridice uneltele 
muncii în loc de o singură dată, de mai multe ori şi fără rezul- 
tat. Sarcina celui întârziat, este mult mai grea; se grăbeşte bie- 
tul pe căile vieții, dar nu le găseşte căci este preă târziu. Și 
noaptea îl prinde pe cel întârziat în cale, îl cuprinde în ceață, îl 
doboară la jumătate de drum, îl lasă fără familie şi fără adă- 
post, pentrucă el şi-a început munca vieții lără binecuvântarea 
dimineții. 
Din rusește P. Cubolteanu. 


ELEGIE 
de Al. Puşchin 


Trăit-am mai mult ca dorinţele mele ! 

La visele-mi scumpe eu nu mai gândesc! 
Rămas-au în suflet durerile grele: 

Sunt fructul deșertului trai omenesc! 


E veştedă mândra-mi coroană 'mpletită, 
Sub suflul furtunei destinului crud! 

Ce singur trăesc şi 'n durere 'nmiită ! 
Aştept să se crape mormântul meu ud! 


Asemenea-s celui ce'n noapte-l doboară 
Al iernei teribil vârtej fluerat ! 

Sunt singur ca frunza ce 'n frig se "'nfioară, 
Când stă singurică pe ramu 'ngheţat ! 


A tradus Mihail I. Procopie 


- SCRISORI BASARABENE 


O scrisoare a arhiepiscopului Dimitrie şi 
una a scriitorului C. Stamati către 
Moise Nicoară 


Intre călătorii români cari au trecut prin Basarabia subiu- 
“gată în cursul veacului trecut, a fost şi Moise Nicoară, o figură 
interesantă în galeria călătorilor români. Născut în Ardeal, în 
1785, Moise Nicoară își face studiile gimnaziale la Oradea Mare, 
iar cele universitare (filosofia) la Viena. A fost angajat ca in- 
structor al arhiducelui Ferdinand, mai târziu împaratul Austriei 
Ferdinand V. A fost și căpitan în garda imperială din Viena. A 
utilizat legăturile sale din Viena pentru a-și servi națiunea, în- 
ființând cea dintâi școală românească pentru pregătirea de învă- 
țători — vechia preparandie românească din Arad, și obţinând 
schimbarea episcopiei ortodoxe de aici din sârbească în româ- 
nească. Luptând cu sârbii, a fost persecutat de aceștia și după 
“eliberarea, prin intervenţia curţii imperiale vieneze, dintr'un al 
doilea arest, a trecut în Muntenia, unde a fost profesor la Bu- 
-cureşti, până la moarte, întâmplată în 1862. 

A fost un barbat de acţiune și a călătorit mult. Pe lingă 
alte locuri pe care le-a vizitat, Moise Nicoară a trecut şi prin 
Basarabia unde a cunoscut personalităţile culturale ale acestei 
provincii. Nu știm când anume a fost Moise Nicoară prin Basa- 
rabia, pentrucă nu cunoaștem o lucrare asupra vieţii sale, dar 
din cQle două scrisori primite de el în 1839, când se afla la 
"Odessa, rezultă că el cunoscuse la Chişinău, între alții, pe arhie- 
piscopul Dimitrie Sulima și pe scriitorul C. Stamati și legase o 
scumpă prietenie, mai ales cu acesta din urmă. 

Scrisorile ce publicăm sunt importante pentru istoricul re- 
laţiilor Rominilor din Basarabia cu cei din România liberă și 
chiar de aiurea. Totodată ele fac parte dintre nenumăratele scri- 
“sori românești scrise în Basarabia sub Ruși, care dovedesc lupta 

Basarabenilor pentru limba românească. De aceea le publicăm 
mai jos şi spunem că ar fi necesar să se adune şi să se publice 
toate aceste comori ale sufletului românesc din Moldova dintre 
Prut și Nistru. 

Al. David 


SCRISOAREA LUI DIMITRIE SULIMA, ARHIEPISCOPUL 
CHIȘINĂULUI, CĂTRE MOISE NICOARĂ )) 


Arhierească blagoslovenie trimet Dumnilor voastre, 


Milostive Doamne, 


Cetind scrisoarea Dumnilor voaste din 22 zile Martie, eu, 
foarte m'am măhnit pentru împrejurările în cari te afli; şi aşa 
nimic nu pot să vă scriu, numai rugind pre milostivul Dumne- 
zău, ca să nu vă lasă fără al său ajutori, vă sfătuesc, ca să vă 
arătați la Ecselenţia sa, ocărmuitorul canțeliariei gratului Andre: 
Iacovlevici Fabru şi dela dinsul să cereți sfat; el ştie franțuzăşti 
şi nemțăști, cu dinsul puteți fără tălmaci a vorovi. Insă dacă 
veţi hotărî a aștepta pe graful, apoi n'ar fi rău, ca să aveți vreo 
recomandaţie dela Bucureşti, care puteți a o priimi pînă la Iulie, 
dacă veţi scrie acum; şi pe linsă acestea cerînd asupra Dumni- 
lor voastre a împăratului ceresc blagoslovenie, sînt al Dumitalie, 
Milostive Doamne 

Nonopubăwmii cayra n Boromoneuv, Alumurpiă, 
Apxienucion» HuwuneBchkiă 


Aprelie 9 zile 1839 anul Chişinău. 
SCRISOAREA LUI COSTACHE STAMATI CĂTRE 


MOISE NICOARĂ ?) 
April 17 1839 în Chişinău 


Domnule predorite, 


Asară la 8 ceasuri sara viind la mine D. D. Suţăşti mi-au 
adus cinstita dumitale scrisoare şi mult m'au bucurat vestirea 


1) Biblioteca Academii Române. Secţia manuscriselor. Manuscri- 
sul 3455 fila 89 

2) Biblioteca Academiei Române, Secţia manuscriselor, Mamuscri- 
sul 3455 filele 94—95. 

“dumitale dumilor sale că te afle sănătos, dar pe de altă parte pre 
m'am măhnit că păr acum interesul dumitale pentru care te-ai 
dus întracolo nu s'au împlinit, şi că ce de pe urmă nădejde a 
dumitale este graful. 

Insă după a me socotință Exelenţia sa nu va sluji dumi- 
tale în faptă de cit numai cu făgăduinți, şi te va uita, pe lingă 
mulțimea trebilor sale, dar dumneta ca să nu greşăşti aşteplin- 
du-l şi să cheltueşti în zadar fă cunoștință cu Directorul canți- 
leriei lui cu d. Fabru în care graful are mai mult credet decit 
în toți alți prieteni a dumitale şi dacă dumialui îți va făgädui să 
facă acee ce doreşti poți să aștepți pe gratul, iar de vei înţelegi 
că făgăduinţile sale sint îngăimătoare şi cu îndoială, eu te sfă- 
tuesc nici un ceas să nu mai aştepţi, căci fără D. Fabr nimic 
nu va fi: nota benne. 

Scrisoarea D-tale către prietenul Bojinca cu poșta de luni 
o voi trimite-o, iar altă scrisoare ce zici că mi-ai trimis prin 
fiul lui Mihnevici nu am priimit păr astăzi, priimindu-o voi urma 
celor scrisă. 

Toţi casnicii miei mulțămind de aducere aminte trimit du- 
-mitale a lor căzute închinăciuni, asămine şi cu alți a d-tale prie- 
tini întilnindu-mă le voi spune închinăciunile d-tale. 

Doresc să te văz şi să te imbrăfoşăz cinstite prietin mai 
nainte de a mă porni spre Cernăuţi care călătorie a me va fi pe 
la sfirşitul lui Mai, căci întru adevăr zic că neştearsă în mintea 
me este şi va ti a dumitale interesantă persoană, Şi frumoasa 
dumitale epistolă îmi va fi ca cel mai scump suvenir dela 
dumneta, fiind pentru totdeauna cu cel mai adinc respect şi deo- 
sebită simpatie al Domniei tale cinstitor prietin şi preplecat şărb 


Costache Stamate. 


Cu preostințitu mă voi întilni şi-l voi întreba de au priimit 
scrisoarea d-tale. 


Pe Hurez. 


Pe la prănz, cu răsuflări scurte, urcăm cărăruia şerpuitoare 
ce ne duce pe vârful Hurezului, din fața satului Izărenii Vechi, 
cel mai înalt deal—după cum spun oamenii— din partea locului. 

Dealul e imbrăcat în haină de sărbătoare... Iarba a crescut 
de-o palmă dela pământ. Vișinii şi cireșii sunt în floare... Colo 
în preajma unui izvor, câţiva plopi drepţi ca lumânarea, se stă- 
ruesc s'atingă norii... Vântul care ne bate din față, aduce mi- 
ros de mintă și petale de flori albe... 

Ajungând sus, ne oprim şi facem ochii roate în jur, până 
'n depărtarea albastră fumurie... 

Spre răsărit se văd cele Trei Dealuri, ca nişte valuri uriaşe 
pe o mare îniuriată ; vecinic bătută de vânturi, movila QOușorul, 
domină depărtările... Iazul dela Răchiţi — oglindă imensă în bă- 
taia soarelui răsfrânge raze de lumină... Ca 'n palmă se vâd sa- 
tele: Chișcăreni, Slobozia Nouă, Izărenii Vechi și Noui, Ciuciu= 
leni, Zgărdești, Brejani... și altele: unele ascunse între dealur 
ca între nişte văgăuni, altele eșite la larg, în calea drumurilor 
mari. În vale, spre târgul lui Vlad, ascunsă par'că de lume, e 
mănăstirea Bocani. Şi-cât ţine zarea, ca într'o panoramă ni se 
desvălue o bună parte din pământul bătrânei Moldove, și ochii 
nu se mai satură privind atâtea frumuseți ce se aștern la picioa- 
rele noastre... 


Gheorghe Scutelnic 


CÂNTEC DE LEAGĂN 
de Mihail Lermontov 


Dormi, copile, voiniceşte, 
Nani, puiul meu, 

Luna blând de sus priveşte 
Legănaşul tău. 


ți voi spune basm cu zâne, 
Doine-ţi voi cânta, 
Tu închide ochii bine, 
Mângâierea mea ! 
Nani, nani! 
A tradus Pan. Halippa 


Revoluţia de la Cahul 


(Fragment din romanul ce va apare în curând) 


Era sfârşitul lui Noembrie 1917. 

Piaţa Cahulului, de obicei pustie și monotonă, în trei-patru 
zile a devenit aglomerată cu o lume pestriță, în majoritate ne- 
cunoscută, 9 

Nici în zilele de târg nu se întâmpla să fie atâția mușterii. 
Acum erau mulţi soldaţi, fără rost, fără grabă. Printre ei se pu- 
teau observa și lipovenii, care formează mahalaua Cahulului, 

“Dimineaţa mai puţini, dar spre seară lumea aceasta sta- 
ţiona în grupuri și parcă punea la cale intrun mod atât de 
chibzuit cine știe ce lucruri. Se stătuiau mai mult în șoaptă, iar- 
privirile lor erau îndreptate în pământ. 

Şi în liceu se produsese o schimbare, 

Lecţiile ? Profesorii ? 

Nu! Ceva mut, nedeslușit pătrunsese în atmosfera din 
clase. Un fior înaintea necunoscutului, o teamă ascunsă, care 
strivea ierarhia şi care în acelaș timp unea profesorii cu elevii 
într'un front comun. 

Impotriva cărui pericol ? 

Dar cine-și punea asemenea întrebare şi cine mai ales ar 
fi putut să răspundă precis ? Pericolul venea de aiurea și se 
simțeau zguduiturile la temelia unităţii, care totuși exista în liceu. 

Evenimentele continuau să fermenteze, Câţiva soldaţi fu- 
geau pe străzi, vorbeau tare, păreau trişti, obosiţi. Aceștia erau 
membrii comitetului local revoluţionar, care își pusese problema 
să oprească năvălirea răzvrătiților asupra orașului. Disciplina şi 
ordinea publică rămăsese cu mult în urma zilei de azi, când... 
„trebuia şi în Cahul să se facă revoluţie“. 

Da, revoluţie. Printre paşnicii localnici, în sufletele tescuite 
de greutatea monotoniei, în normalul sedentar, în creerul matur..»- 

Revoluţie în Cahul. Dece, cum ? 

Nu interesează motivul. Azi, azi trebuie să se facă. Au 
sosit operatorii. A venit momentul. Nici o discuţie, In toată ţara 
„se face, 

Ca program ? Mai întâi devastarea magazinelor şi apoi je- 
fuirea curților boiereşti. Deci, la lucru ! , 

Pe la ora trei după masă Mihai, împreună cu mai mulţi 
colegi, s'a apropiat de rândurile mulțimei de pe piață. 

— La Grinberg, — la Grinberg, striga un „revoluţionar“, 
gesticulând cu pumnii încleștați. 

Acesta, probabil, era în cunoştinţa detailată a programului, 
căci indica ofensiva revoluţiei prin distrugerea magazinului de 
coloniale a lui Grinberg. Mirosul scrumbiei și al tinichelelor um- 
plute cu diferite bunătăţi îl turmentase în „extazul lui revolu- 
ționar“. 

La un moment dat însă apare ca un puhoi din mai multe 
guri cuvântul : 

— Mitralierele ! ! 

„Revoluţionarii* s'au clătinat, apoi sau desmeticit și au 
luat-o la fugă. 

Incotro? Fiecare unde a putut, căci și revoluţia aceasta nu 
este o bucată de brânză, pe care o înghiţi liniștit. Are o mul- 
țime de daraveli și mai ales dacă ești în ofensivă. 

Dar n'a fost nici o mitralieră îndreptată bineînţeles împo- 
triva „revoluţionarilor“. Cineva și-a bătut joc, vroind să-şi pla- 
seze o glumă într'adevăr spirituală. 

Peste un ceas piața iarăşi gemea. Câteva mii de oameni 
din această lume, din lumea noastră, porneau, dar hotăriţi acum, 
„la „realizarea revoluţiei“, 

— La Grimberg! La Miridis ! 

Intunerecul nopţii năzuia câte puţin, ca și altă dată, să 
acapareze viața Cahulului şi s'o îndrepte către repaos şi linişte. 
Dar azi, nu! Cetăţeanul, ocazional prin aceste locuri, şi-a per- 
mis o eșire din normalul de până acum. 

La revoluţie, odată cu dominarea întunerecului. La revolu- 
ţie, noaptea; când se săvârșesc atâtea lucruri, când chipurile nu 
se văd, când privirile nu te ajung. 

Poate o mie de oameni sa îndreptat spre magazine. 

A fost a lui Grinberg primul? Nu se cunoaşte. Dar au- 
fost toate devastate. Toate mărfurile au fost luate, de fiecare, 
cât a putut. 

Operaţiunea se desfășura cam astfel: câțiva „revoluţionari- 
convinși“ pătrundeau în magazine, după ce distrugeau ușile şi. 
ferestrele zăvorâte, căci proprietarii magazinelor s'ascunsese în 
citadelele reacţiunei, adică în beciurile dela locuinţele lor; acei 
cari pătrundeau în interior, începeau să arunce afară maria, 

Și astfel, pe traiectoria, ce unia „trecutul reacţionar cu- 
viitorul democrat“, sburau sulurile de materii roșcate, cutiile cu 
coloniale şi alte mărfuri, scrumbiile, hamurile de piele dubită, 
covrigii uscați... La strângerea acestor bunătăţi se producea 
o adevărată bătaie. Cei din urmă s'aruncau ca fiarele și prin- 
deau din văzduh maria. Nu era timp pentru întoarcerea cu pri- 
sosință a loviturilor peste cap şi a ghionturilor în coaste, ce le 
primeau fericiţii cu braţele pline de suluri şi cutii, 

„Revoluţia“ se întindea. Pe la ora zece noaptea întregul 
rând de barace era acaparat. La magazinele dela extremităţi: 
activau și femeile. Dar femeia rămâne tot femeie și în revoluţie 
căci, după spusele unor martori, o nevastă mai cu inimă a pă- 
truns într'un magazin doar numai cu umerii prin spărtura uşei 
şi a rămas așa, neputând să intre mai departe şi nici să iasă 
înapoi. La strigătele ei s'au apropiat câţiva bărbaţi. Ce era de 
făcut ? Trupul nevestei atrăgea pe „revoluționari“ la o altă ac- 
tivitate, Şi astfel, s'a murdărit începutul revoluţiei în Cahul cu 
o serie de potoliri trupești, la rând, după cum îi venea cetăţea-- 
nului, în grabă. 

Dar pe stradă câte bunătăţi strivite, călcate, rupte, mur- 
dărite ! 

La miezul nopţii apare o primă limbă de foc, 

Arde baraca lui Miridis. 

Foc ? Pojar? 

Nu! E continuarea „revoluției“. Trebue să ardă. Temelia, 
temelia să dispară. 

Şi prin zorile zilei încă mai lucea scândura uscată în bra- 
tele focului, care nimicise toate baracele din rândul comercial. 

Mihai a privit întreaga desfășurare a evenimentelor, La în-- 
ceput îl apucase groaza, dar mai târziu fugea cu colegii prin 

toate părţile, ca să vadă cât mai mult. La nu moment dat, în 
fugă, simte ceva greu în piciorul drept. Ce să fie? Nimic im- 
portant. O pereche de ghete, pe care o târâia după dânsul, căci 
fi intrasă piciorul în aţa ce leagă urechile cioboţelelor.. Mihai a 
luat ghetele și a fugit mai departe. Și alți elevi aveau câte 
ceva — nimicuri, ridicate mai mult la lumina focului, pe drum. 

La ora opt dimineaţa se terminase prima parte a „revolu- 
ției“. Piaţa devenise pustie și mai largă, după ce au dispărut 
baracele. Lume nu era. Nici cumpărătorii zilnici n'au eşit după 
carne, pâine, zarzavat şi stuf. Na se găsea în piaţă acum nici o 
cutie cu chibrituri, 

Ca aspect general Cahulul se prezenta trist în această zi, 
Nu se putea spune că ruinele îi indicau o valoare istorică. Gră- 
mezile de cărbuni și cenușă puteau să însemne ceva doar nu- 
mai până la primul vânt sau zăpadă. ; 

In sufletele locuitorilor se stabilise deocamdată frica, frica 
pentru ziua de mâine. Nimeni nu cunoștea drumul, pe unde va 
păși,.. „revoluția“. In definitiv, fiecare se temea de viața și ave- 
rea lui, 


N. Spătaru 


LA FRĂŢIE! 
De Ion N. Halippa 


Omule, sufletul tău 

E 'nsullat de Dumnezeu. 

Prin urmare, 

Frățioare, 

Sufletele omeneşti 

Sânt tot suflete trățeşti. 

Sângele ce curge 'n vine 

Spune-a te iubi pe sine, 

Dar a nu uita de mine, 

Căci sântem rudeni cu tine, 

Ca doi ochi ce cat lumină, 

Ca doi brazi dintr'o tulpină. | 
(Din „Cuvânt Moldovenesc“, 1917) 


CRONICA AGRICOLA 


Mai multă atenţiune culturilor fructifere 


In momentele actuale problemele agricole capătă o însem- 
nătate precumpănitoare în economia generală a statelor, cu deo- 
sebire a celor din răsăritul Europei. 

Criza pe care o traversăm face să se pună din nou între- 
barea: căror culturi ar trebui să li se dea preferinţă în viitor ? 

Examinând cu luare aminte situaţia pe pieţele de desfacere 
a produselor agricole, se constată cu ușurință că la cereale, din 
cauza ofertelor cari depăşesc capacitatea de consumație, preţu- 
rile înregistrează pretutindeni scăderi atât de joase, încât exploa- 
tarea bazată pe acest sistem de cultură, unilaterală, devine ap- 
roape imposibilă, 

Producţia animală cată să ia loc pe planul întâiu în cea 
mai mare parte a economiilor dela câmpie, valorificându-se ast- 
fel mai bine cerealele recoltate, pentru care cumpărători se să- 
sesc din ce în ce mai greu. 

In regiunile de munte, pe zi ce trece lemnul,-devine tot mai 

puţin apreciat. Exploatăriie au încetat aproape cu desăvârșire 

muncitorii şomează, iar în păduri, în fabrici, în porturi și în gări, 
stau acumulate imense cantităţi de material brut și fasonat care 
începe să putrezască fără a se ivi cumpărători, 

In plaiurile dela coline, viticultorii au ajuns într'o adevă- 
rată stare de plâns: preţul strugurilor și al vinului a scoborât 
atât de jos, încât valoarea recoltei nu acoperă nici măcar chel- 
tuelile de cultură anuală. Nu mai vorbim de amortismentul plan- 
taţiunilor cari trebuesc înlocuite, al vaselor, al aparatelor, al in- 
stalaţiunilor de spalier etc. Producţia viticolă a devenit în ultimul 
timp direct falimentară. Dacă parlamentul nu va putea vota 
legea specială pentru.protecţia viticultorilor, pe care Ministerul 
Agriculturii o are deja pregătită, atunci podgorenii vor rămâne 
complectamente ruinați, 

Singure fructele se menţin la un preţ de vânzare destul de 
ridicat faţă de toate celelalte produse agricole (cereale sau 
animale). 

Se desprinde deci ideia de a se acorda culturilor fructifere 
o atenţie deosebită pentru viitor. 

Sub acest raport România oferă cele mai prielnice poziţii 
pentru exploatarea unei atari bogății. Colinele noastre din Vechiul 
Regat dar mai ales cele din Basarabia și Transilvania sunt capa- 
bile să dea ţării mai mult de jumătate din valoarea cerealelor 
-exportate, dacă, bine înţeles, cultivatorii ar avea mai multă în- 
credere în această ramură de activitate şi dacă livezile s'ar ex- 
loata cu mai multă grijă pentru sănătatea pomilor şi a fructelor, 
decât se face dovadă în timpul de față. 

Intr'adevăr, suntem nevoiți să amintim aci, că o mare ne- 
păsare pentru îngrijirea pomilor se manilestă din partea cultiva- 
-torilor noştri, cu deosebire a celor din Vechiul Regat. Din nu- 
mărul total de circa 75 milioane arbori roditori câţi posedă ţara 
-am putea recolta imense cantităţi de fructe cari ar depăşi cu 
mult nevoile consumului intern. Ceă mai mare parte din recoltă 
s'ar putea ușor trece la export. Din nenorocire însă, majoritatea 
-pomilor noștri o reprezintă prunii, destinaţi pentru fabricarea 
-ţuicei, care produs nu numai că nu este căutat la export, dar e 
chiar respins cu desgust. Prunii noștri părăsiţi fără nici o în- 
Grijire, adeseori nici chiar curăţaţi de mușchi și de omizi, dau o 
recoltă la 3-4 ani odată, iar populaţia care trăește depe urma lor, 
e săracă și în neputinţă de a se ridica economicește. Cât despre 
celelalte specii de fructe, majoritatea o constitue varietățile de 
vară, nerezistente la păstrare și la transport, din care cauză 
o aglomerare prea mare se produce în sezonul când piaţa e sa- 
turată şi deci preţurile ce se obţin sunt cu totul nesatisfăcătoare. 
“Chiar fructele de toamnă și de iarnă, —în special merele şi pe- 
rele—nu prezintă în totdeauna o mărime normală, caracteristică 
varietăţii; cele mai multe sunt neomogene, viermănoase şi chiar 

- diforme, din care cauză prețurile de vânzare nu se ridică adesea 
decât la îndoitul cheltuelilor de transport. 

Lipsind în ţară silozuri pentru păstrarea mai îndelungată a 
fructelor, cultivatorii sunt nevoiţi să vândă recoltele imediat după 
cules, ceeace are ca rezultat un minim la incasări, chiar pentru 

cele mai frumoase fructe de cari putem dispune. Sunt anumite 
regiuni din Basarabia şi Transilvania unde negustorii străini se 
adună în timpul culesului, selecţionând singuri materialul, impa- 
chetându-l în condițiuni ireproșabile și transportându-l direct pen- 
tru export. Fructele acestea plecate din România, fac atracţia vit- 
rinelor din străinătate, iar noi, pentru nevoile menajului și restau- 
rantelor de lux, suntem siliţi să importăm alte fructe venite din 
Argentina, California, Canada sau chiar din Australia, 

Când recoltele noastre de fructe sunt mai abundente, ex- 
portul înregistrează cantităţi însemnate de mărfuri cari iau calea 
exportului. 
| Peste 1000 vagoane de mere anual pleacă aproape numai 
în Germania, însă în loc ca fructele să fie impachetate cu îngri- 
jire, de cele mai multe ori sunt aruncate direct cu furca în va- 
goane. Însăși piața românească nu cunoaşte prea mult un metod 
mai omenesc de împachetare şi transport decât patriarhalul sis- 
tem al căruţelor încărcate în vrac. 

A ne ridica dela o stare atât de înapoiată, la o treaptă 
care să permită realizarea unor venituri întreit de mari, este 
cât se poate de ușor pentru cultivatorii noştri dela coline. Acea- 
sta se obţine: > 

a) Printr'o îngrijire mai bună a pomilor existenți ; în spe- 
cial curățitul omizilor, al mușchilor depe coroană şi stropirea cu 
soluţiuni anticriptogamice ; 

b) Prin înlocuirea pomilor bătrâni și crearea de noui livezi 
cu specii și varietăţi alese de fructe ; 

c) Prin rărirea fructelor depe copaci după ce a trecut le- 
gatul florilor, pentruca cele rămase să se desvolte mai mult în 
volum ; ; 

d) Prin culesul cu mâna şi sortarea pe calități a recoltei; 

e) Prin păstrarea în condițiuni prielnice a fructelor până la 
epoca de maturitate, după care abia să se hotărască vânzarea; 

f) Printr'o împachetare potrivită, în cutii, care să înlăture 
cu totul atingerea fructelor între ele; 

g) Printr'un transport convenabil care să nu expună fruc- 
tele din interiorul cutiilor la zdrobire, 

Dacă pomii vor fi lășaţi la voia întâmplării pradă însectelors 
omizilor şi bolilor parazitare, desigur fructe nu se vor produce: 

decât în mod întâmplător la 2-3 ani odată și atunci din cauza 
abundenței vor eşi mici, chircite, diformate, înţepate de viermi, 
“fără față, care singură atrage pe cumpărător și îl îndeamnă să 
oiere preţ mai bun. 

Dar în afară de aceste condițiuni tehnice mai avem de 
dat şi un sfat: 

Cultivatorii trebue să se asocieze, în vederea desfacerii în 
comun a fructelor lor. Dacă ne vom menţine la sistemul de azi, 
“așteptând pe negustori să angajeze ei recoltele, atunci cu sigu- 
ranţă că preţul ce se obţine nu reprezintă decât exact a 10-a 
parte din ceiace vor incasa aceştia dela clienţii lor. 

Toată lumea este de acord în a aprecia că merele sunt mai 
“scumpe la noi decât portocalele. Aceasta pentrucă negustorul care 
“cumpără toamna recolta dela săteni oferă 2-5 lei pe kgr. şi după 
două luni de păstrare vinde rodul astiel achiziționat cu 20-50 lei 
și chiar 60 lei pe fiecare kilogram. 

Statul însuşi are și el întocmit un program pentru satisfa- 
“cerea nevoilor pomicultorilor : Š 

a) Va trebui ca în fiecare regiune pomicolă să nu se plan- 
“teze decât anumite soiuri de fructe şi nici într'un caz mai mult 
de 2-3 varietăţi, In felul acesta se poate asigura un negoț mai 
“serios, se vor atrage chiar cumpărători streini, cari deodată să 
ridice câteva vagoane de marfă de un singur fel, pentrucă în 
străinătate nu se admite ca într'un coș cu mere sau cu struguri 
să se găsască amestecate nici măcar două neamuri din astfel de 
fructe. 

b) Va trebui ca în Bucureşti şi pe piețele orașelor mari să 
se construiască nişte mari hale de fructe, în cari să se descarce 
toate cutiile şi coșurile venite cu trenul sau cu automobilele, iar 
“vânzarea să se facă prin licitaţie, cu cutia sau pe partide mari 
de cutii cu conţinut asemănător, 

In zilele când sosesc prea multe fructe și preţul tinde spre 
“scădere, cele rămase nevândute se aşază în compartimentele de 
“jos (la sub-sol) unde fiind instalaţii de răcire vor putea aștepta 
4-8 zile fără să se strice, până când preţul de vânzare se va 
îndrepta. 

Fructele zdrobite sau cât de puţin atinse de stricăciune, ca 
:şi cele desfigurate din cauza transportului neingrijit, se vor duce 

drect la uzină pentru industrializat, unde se supun la spă- 
lare, la zdrobit, se fierb şi pasta lor amestecată cu zahăr, se 
transformă în magiun sau marmeladă; cele cu totul proaste se 
trec la distilare, transformându-se în rachiu. 

Nu va mai fi deci îngăduită libertatea de astăzi, prin care 
sătenii aducând fructe zdrobite cu carul dela munte, să le vândă 
pe preţuri de nimica —ca să nu se strice cu totul — iar culti- 
vatorii cari lucrează cu grijă, să fie loviți printr'o astfel de con- 
curență, scoborând și ei preţul după acela creat de cei dintâi. 

Statul va lua iarăş măsuri pe viitor și în privinţa modului 
de împachetare şi transport al fructelor. 

Nu va mai fi îngăduit nimănui să transporte fructe „în 
vrac“ (vărsate în căruţe) decât pentru fabricarea țuicii. 

Acei cari vor dori să vândă fructe proaspete pentru mân- 
care, vor trebui să le aducă așezate numai în coșuri sau cutii 
de 2-10 kgr. şi să le transporte cu trenul, cu automobilul sau cu 
camioane pe arcuri. 

Credem că facem un serviciu prevenind din vreme pe cul- 
tivatori asupra măsurilor ce se vor lua în viitor și profităm de 
ocazia aceasta sfătuindu-i să creadă că tot ce se face este în 
însăși interesul lor. : 

Dacă în România se va da mai multă grijă culturilor fruc- 
tifere—în special mărului şi nucului—credem că s'ar revărsa a- 
supra cultivatorilor acestor specii o bogăţie la care încă nu s'au 
așteptat. 

I. C. Teodorescu 


ROSTIRI 


de Pavel St. Leonard 


Adevărul şi dreptatea, au nevoie de lumină şi publicitate ; 
întunerecul şi isnoranța, dau naştere la minciună şi nedreptate. 
Conştiința judecătorilor este necontenit luminată de razele binefă- 
cătoare ale sufletului luminos a întregului popor.  Conştiința ne- 
clintită a poporului stă la straja ființei proprietăţii liecărui ce- 
tățean, 


FOLCLOR 


CÂNTECE DE RĂZBOI 


Frunzişoară de scumpie, 
Cânta cucul într'o vie... 


Eu credeam să-mi cânte mie,— 


El cânta a bătălie!... 


Cel ce face bătălie, 

Ducă-se, să nu mai vie, 
Moartea lui pe drum să fie, — 
Spinii loc de cruce-i ţie!... 


Cules de Prof. M, Bârca dela Măriuca Chihai, Mileşti, Jud. Lăpuşna. 


* 
Foaie verde trei măsline, 
Pune, puică, masa bine, 
Să mănânc şi eu cu tine! 
Frunzuliţă busuioc, 
Strânge-o numai stau de loc, 
Nu mânânc, mâncare-aş foc! 
Sună bucium să mă ’ncurc 
La bătaie grea de Turc! 


* 

Frunzuliţă fragi maşcaţi, 
Puică dragă, să mă caţi 
Intre laşi şi "ntre Galaţi, 
Unde nu-i grâu sămânat, — 
Numai sânge de soldat! 
Sângele creştinului 

Bate ’n şold tretinului ; 
Sângele păgânului 

Bate ’n şea bătrânului! 


(Cules de elevul Popa T.de la moş Gh. Grigoriu, din Ungheni), 


CÂNTECE DESPRE „MOSCALI: 


Frunzuleană afion, 

In grădina lui lon, 
Toate păsările dorm, 
Numai una n'are somn: 


Ea zboară din pom în pom 

Şi strigă: „lon!.. lon!..* 

Şi zboară din creangă ’n creangă, 
Şi strigă: „Ioane dragă !..“ 


Dar lon îi la priom *) 

La priomul cel de-alamă, 
Unde mau moscalii mamă, 
La priomul cel de piatră, 
Unde n'au moscalii tată! 


(Ildem.). 
de 

* K 
Frunzuleană de măr dulce, 
Te-ăi sui în deal la cruce 
Şi-ăi privi 'ncotro m'or duce: 
De m'or duce la văgzal **) 
Să ştii bine că-s moscal! 
De mor duce la Odes’, — 
Să ştii bine că-s ales! 
De mor duce 'n Chişinău, 
Să ştii bine că-s al tău! 


(Idem.) 


`~ 


*) Cercul de recrutare, 


**) Gară. Din colecția Mihail I. Pricopie. 


RECENZII. 


Nichifor Crainic. — „Zara de peste 
veac“, poezii, edit. „Cartea Româ- 
nească“, Bucureşti, 1931. 

Cunoscutul poet al „darurilor pă- 
mântului, — al şesurilor natale“... 
„teoreticianul creştinismului ortodox” 
—profesorul de Literatură religioasă 
—mistică dela Facultatea de Teologie 
din Chişinău, luptătorul pentru trium- 
ful ortodoxiei, d-l Nichifor. Crainic a 
dăruit literaturei române un nou vo- 
lum de poezii, întitulat sugestiv „Țara 
de peste veac“. 

Poeziile din acest volum au un ca- 
racter vădit religios şi mistic. E un 
fel de mărturisire de credință întra- 
ripată pe arivele pline de mister a 
poeziei ce pare să se înrudească cu 
poezia lui Rabindranath Tagore. D-1 
Crainic e o figură a tradiționalis- 
mului nostru național cu cugetarea 
şi simțirea legată de dogmele orto- 
doxismului, Volumul de poezii: „Ţa- 
ra de peste veac” stă mărturie în a- 
ceastă privinţă. In această țară poe- 
tul „năzueşte un colţ de cer“ (pag. 7) 
unde va reinmuguri „pentru veacul 
celalalt“ (pag. 15), şi atât; de veri- 
ficat această năzuinţă e cu nepu- 
tinţă, căci nimeni nu poate şti des- 
pre realitatea acestui colţ de cer 
decât „singur Lerui-Ler*, căci: 


„Tărmul de dincolo de mare 

O fi grădină ori pustiu 

Ori sloiu polar şi argintiu ? 

Nici tu nu știi, nici eu nu ştiu“ (p.121) 


Un lucru e clarcă în om există a- 
ceastă năzuinţă, iar creştinul crede şi 
aşteaptă veacul de apoi. şi se lasă în 
voia Domnului, Singurul care ştie cu 
certitudine despre acest „colţ de cer“, 
în ţara unică unde se poateajunge nu 
cu vehiculele noastre obişnuite, căci 
către această ţară a lui Lerul-Ler, 


„Nu e sbor, nici drum de fer, — 
Numai lamură de gând. 
Numai suflet tremurând 

Şi vâslaş un inger“. (pap. 6), 


CRONICA 


“Pe un creştin cu astfel de năzuinţe, 
moartea, cea mai grea tragedie a 
vieţii umane, nu-l poate speria, căci 
prin ea noi trecem la viaţa de peste 
veac. Şi apoi ea n'are putere asupra 
noastră decât atunci când viaţa s'a 
sfărşit, căci ea nu-l decât: 


„— paraclisierul năimit 

Ce stinge candelabrelen altare 

Când liturghia vieţii s'a sfârşit." 
(pag. 116). 


In altă parte poetul se exprimă 
astfel despre moarte: 


„Moartea-i ca noaplea: gol des- 
picat. 
Intre izvor şi mare aruncat, 
Trecere-i trupul vremelnic şi slab: 
Lunecă sufletulca printr'un jgheab” 
(pag. 119). 


Păcatul strămoşesc este minunat 
infățişat în: „Noul Adam“: I „Pa- 
radis“ şi II „Trudă“. 

In partea intâia a „Noului Adam“ 
poetu! ne înfăţişează „Vedenia Edenu- 
lui tiran“ cu toată frumuseţea pri- 
mordială, cu „acel nemăsurat şi ve- 
cinic bine“ de care primii oameni nau 
ştiut să beneficieze, căci „mai tare 
ca osânda îi durea“ binele vecinic şi 
prin mâna Evei am căzut şi eu şi 
tu şi tot neamul omenesc. 


„Cuvântul tău e clopotul din turlă 
Vibrând zădarnic peste-un bără- - 


gan 

Când între tine şi 'ntre mine urlă 

Păcatul meu cu glas de uragan". 
(pag. 113). 


Poezia „lisus prin grâu“ ne evoa- 
că imagini scumpe din viaţa Mân- 
tuitorului, când trecea cu ucenicii 
printre holde și rupeau cu toţii spice 
de grâu pentru a-şi potoli foamea. 
ip i se vede printre ucenicii Dom- 
nului: 


„Eram, socot, prea mult al lumii 
Și prea puțin al vrerii Tale 

Că pământeana grijă, Doamne, 
M'a 'ntârziat, stingher, pe cate“. 

Poezia se termină cu un vers de 
o adâncă piozitate: 


„Irecură veacuri, şi cu ele 

că treci din nou mi s'a părut. 
Şi-ţi caut urma luminoasă 

în lutul moale s'0 sărut“. (pag. 12). 


Lupta dintre inimă și minte, dintre 
sentiment şi rațiune este frumos zu- 
grăvită in poezia: „Călătorul“. Inima 
e infăţişată ca o roabă bună, caldă, 
primitoare şi gata pentru Domnul, 
iar mintea e asemănată cu un zăvod, 
ce stă la ușă şi cu colții, scârţâind, 
sfarămă argumente de oase... 

„Troiță“, „Cântecul apei“. „Porum- 
bieii“, „Elegia celor doi“, „Glasul din 
câmp“, „Rugăciunea“, „Nor“, „Trup 
de fum“, „Progres“, „Fântânile tre- 
cutului“ şi celelalte poezii din cari 
am citat câteva şi din cele ce n'am 
citat sunt tot atâtea perle din boga- 
tul coller al. „ţării de peste veac”, 

Serghie Păduraru 


G. T. Niculescu- Varone. Folklor 
român coreografic (material indeit). 
Jocurile dela țară, una din cele mai 
bogate şi mai insemnate dintre ma- 
nifestările artistice a ţăranului nos- 
tru şi-au găsit un harnic cercetător 
în D-l G. T. Niculescu-Varone. Luc- 
rările D-sale de până acum 1) sunt 
îndeajuns de cunoscute publicului 
românesc. 

Ultima lucrare, Folklor român co- 
reogrofic (material inedit) Buc. 1932 
cuprinde în bună parte material cu- 
les din Basarabia din judeţele Bălţi, 
Lăpuşna şi Soroca. Studiul începe 
prin o descriere a costumului naţio- 
nal în Basarabia la flăcăi şi fete şi 
obiceiurile populare în Basarabia în 

1) Jocuri românești necunoscute cu 
un indice alfabetic şi bibliografic al 
tuturor jocurilor noastre populare. 
Buc. Imprimeriile Independenţa 1930. 
Lucrare premiată de Academia Ro- 
aaan cu „Premiul Năsturel“ — Mai 
1931. 

2) Alte jocuri românești necunos- 
cute. Noi contribuţii la folklorul nos- 
tru coreografic Buc 1931. 

3) Dicționarul jocurilor românești. 
Coreografie populară Buc. 1931. 


legătură cu dansurile noastre na- 
tionale. Urmează apoi un număr de 
31 jocuri populare din Basarabia cu 
o descriere a modului cum se joacă, 
strigăturile ce se strigă la unele 
jocuri şi satele unde se joacă. Celă- 
lait material de jocuri e cules din 
jud. Botoşani, Muscel şi Severin (Ba- 
nat). Studiul se incheie prin un glo- 
sar de cuvinte dialectale privitoare la 
costumul țărănesc de sărbătoare şi: 
la jocurile din satele cercetate. Ase- 
menea glosare a alcătuit şi pentru 
celelalte regiuni. 

După o descriere amănunțită a 
costumului de sărbătoare la flăcăi şi 
fete, cu indicarea terminologiei ca- 
racteristice fiecărul obiect de imbră- 
căminte, D-l Niculescu- Varone se 
grăbeşte de scoate, de altftl fără de 
nici o argumentare prealabilă, urmă- 
toarea concluzie: „Cu toată înrăuri- 
rea rusească, în portul țărănesc de 
sărbătoare a flăcăilor şi fetelor din 
Basarabia, predomină specificul na- 
țional românesc“. 

Portul de sărbătoare la flăcăi şt 
fete in Basarabia nu-i nici sub „in-= 
răurire rusească“, după cum nu „pre- 
domină specificul naţional“. In portul 
de astăzi din Basarabia se poate de 
urmărit o influenţă a îmbrăcămintei 
orăşăneşti, aproape aceeaşi în toate 
oraşele, care e departe de portul na- 
tional rusesc. 

Portul de astăzi din Basarabia cu- 
prinde foarte puţine elemente din 
ceea ce este portul naţional. Portut 
naţional trebue să fie aproape în în- 
tregime produs al industriei casnice 
şi să aibă croiala caracteristică de 
port naţional. Ori astăzi (cu regreto 
spunem) industria casnică are o foar- 
te slabă contribuție in pregătirea im- 
brăcămintei. Totul se cumpără din 
oraş, 

lar despre croială sau aspectul 
exterior al portului, nu se intâlneşte: 
la fete frumoasa iie brodată, nici ca- 
trinţa vristată cu toate culorile. Nu 
cred ca „fetele (care) poartă ma- 
troscă (bluză) cu vălănuţe (volănaşe) 
la mâneci, in loc de manşete şi este 
strânsă, în talie, cu rizincă, (elastic) ; 
cazachin (bluză încheiată în faţă cu 
cnopci (capse) încreţită supt piept, 
. . . . Sau coftă pânzită (bluză căp- 

“tuşită), care se incheie cu capse la 
stânga, (op. cit. p. 6) etc.“,iar flăcăii 
„vara pantaloni susținuți cu pachişte 
(bretele) sau curea galbenă” sunt 
imbracaţi în port naţonal. Dealtfel 
terminologia întreagă a costumului 
arată că e o infiltrare a modei oră- 
şăneşti la sate. 

D-l Niculescu - Varoae o dat nu- 
mirea, descrierea şi strigăturile tutu- 
ror jocurilor pe -care le-a văzut sau 
despre care i-au vorbit, dar necu- 
noscând viaţa moldovenilor din Basa- 
rabia, (pentru prima dată era în Ba- 
sarabia) nu a specificat, flindcă ma 
ştiut, care sunt jocurile vechi, au- 
tentice moldoveneşti şi care sunt ve- 
nite pe calea influenţeiorășăneşti sau 
dela neamurile conlocuitoare din Ba- 
sarabia. Alături de jocuri ca: Coa- 
så, Frunza nucului, Horboţica, Hos- 
tropățu, Juravelu, Sâscacu, Pelinaşu, 
etc., trece tot drapt jocuri moldove- 
neşti şi Cracoveauca, Şaieru, Polica, 
(Schioapă şi treinazat, Vingherca. etc. 

Ori este ştiut că dansurile din ur- 
mă sunt poloneze sau ruseşti şi sunt 
dansuri de salon încetăţenite de mult 
în clasele de sus din Basarabia. De 
aici au trecut şi s'au încetățenit şi 
în repertoriul dansurilor moldoveni- 
lor dela sate. Calea pe care aceste 
dansuri au ajuns în mediul rural e 
cunoscută. Preoţii, învățătorii şi în 
general toţi intelectualii satelor tră- 
esc la țară forme de viață orăşă- 
nească. Şi în cazul acesta, fără să 
“vrea, sunt focare de influență orăşă- 
nească. La balurile organizate de 
intelectualii satelor, la care se adună 
intelectuali din câte 4 sau 5 sate, se 
amestecă şi dintre flăcăi mai spil- 
cuiți din sat, în special în satele de 
mazili şi de răzăşi. Aceştea sunt a- 
genţii de influenţă apoi la „gioc“ și 
la nunți. Afară de aceasta lăutarii 
care cântă la balurile „lntelighenţiei* 
cântă şi la „jocul“ flăcăilor şi reper- 
toriul de dansuri în întregime e a- 
proape şi la unii si la alţii acelaș. 
Aproape toate jocurile sunt însoţite 
“de strigături Dar şi aici autorul face 
o confuzie între strigatura propriu 
zisâ şi cuvintele jocului respectiv. 
De aici şi numărul mare de strigături 
“ce trece aproape la fiecare joc atunci 
“când este ştiut că íin Basarabia a 


disoărut aproape această podoabă a 
jocului românesc, sfrigătura. Dintre 
strigăturile date, chiar cuprinsul lor 
ne arată că in Basarabia nu este 
cunoscută strigătura şi te miri de 
unde a găsit şi dacă a ascultat D-1 
Niculescu - Varone asemenea strigă- 
turi. Dau mai jos câteva deşi în ma- 
rea majoritate nu se deosebesc cu 
mult de acestea. 

La Jocul Bătută din Glingeni pri- 
mul flăcău strigă: 

Foileană de cucută 

Zii, fârtate, o bătută, 

C'am scăpat de boeresc, 

Di hatâr şi Ghir turcesc 

Am scăpat de cnut rusesc 

iar al treilea flăcău strgă: 
Și de jugu unguresc ?!!! 
(op. cit, p. 11) 


„Din Oradea la Hotin, 
Cetatea-Albă, Severin 
Curtici Sighet şi Balcic 
Ştie orişice voinic 
Lă-i pământu strămoșesc 
ŞI unu-i neamu românesc. 
Am scăpat deamu de-amar 
Că suntem de neam roman 
Strănepoții lu Traian ?!!! 
(op. cit. p. 11) 


La Hora lui Cheptea se strigă: 

Frunzuleana trii vâzdoage 

Haide fată, vin'on coace, 

Să giucăm, gioc strămoşesc 

Pi pământ basarabesc 

Care îi tot românesc, 

C'am scăpat de jug rusesc ?!! 
(op. cit. p. 21) 


Cuprinsul strigăturilor ca și fac- 
tura versurilor dovedesc că nu sunt 
produs al spiritului de creaţie al po- 
porului şi dacă vre-un flăcău o ştia 
de prin cărţi sau invăţate la armată 
nu poate fi trecută ca strigătură 
moldovenească. Dealtfel studiul intreg 
e alcătuit după o metodă insuficient 
ştlinţitică. Dansul e în strinsă legă- 
tură cu muzica după care se joacă. 
Cu un fonograf, autorul ar fi putut 
sa culeagă şi partea muzicală a jo- 
cului şi să ne reinvie mai plastic na- 
tura dansului, după cum, mișcările 
dansurilor le-ar fi putut prinde cu 
ajutorul unui cinematograf. In lipsă 
de cinematograf, ar fi putut să ne 


pu” 


74 VIAȚA BASARABIEI 


dea câteva fotografii care să prezinte 
aspectul horei sau „giocului“ moldo- 
venesc. Desenurile cu care este ilus- 
trată cartea, nici unul nu se referă 
la satele basarabene. 

O manifestare artistică atât de bo- 
gată şi complicată cum sunt jocurile 
populare nu se pot astăzi prezenta 
întrun studiu cu adevărat ştiinţific 
fără ca să nu intrebuințez în cule- 
gerea materialului şi aparate tehni- 
ce. Studiul e plin de multe greşeli 
datorite in mare parte faptului că 
autorul cunoaşte foarte puțin viața 
poporu!'ui moldovenesc din Basara- 
bia. Totuşi pentru partea de descriere 
a costumului de sărbătoare din Ba- 
sarabia şi prezentarea unui glosar de 
cuvinte dialectale referitoare la cos- 
tum şi la dansuri, precum şi pentru 
inregistrarea numelor unui număr aşa 
de mare de jocuri moldoveneşti şi 
măsura în care descopere un teren 
virgin de cercetare a vieţii” populare 
deşteptând astfel curiozitatea şi in- 
teresul altor cercetători mai bine 
pregătiți (mă gândesc la basarabeni) 
lucrarea are merite mari. 

Cei doritori să cunoască şi această 
lature din viaţa aşa de bogată în 
manifestări artistice a moldovenilor 
folosesc mult şi simt o mare plăce- 
rea cetind lucrarea D-lui G. T. Ni- 
culescu-Varone. 

Petre V. Ștefănucă 


REVISTE 


Revista „Gândirea“ a d-lui Nichi- 
for Crainic lansează in numărul ei 
cel mai recent, apărut de Paşti, pe 
un poet nou. La cronica de la ulti- 
mele pagini ale revistei ni se spune 
că e vorba de un fiu al poporului, 
un poet ţăran care, ca și d. Crainic, 
îşi trage inspiraţia „din simetria braz- 
delor arate“. 

Fără a da numele poetului revi- 
sta publică un ciclu din poeziile fe- 
ricitulul cuceritor al nouilor provincii 
lirice. 

lata un model: 


WORE VO ZTA 


Steag la poartă verde şi cârpit. 
Taică, taică, cui am mai rămas? 
Se prăpădi şi Moş Ilie Ispas 
Om fudul şi rău—însă cinstit. 


Dintre flori de deal ce 'nneacă 
trupul, 

Gheba scrisă, o mustață veche 

Și căciula—pusă pe-o ureche; 

Par'câ-i, adormit, Vasile Lupu. 


Dar., Ei da, dar tocmai când ce- 
titorii erau mai nedumeriţi asupra... 
stării civile a poetului nou. d. G Că- , 
linescu vine să ne spue în „Româ- 
nia Literară“ că poetul nu e chiar 
atât de nou şi că răspunde la bine 
cunoscutul nume de N. Crevedia .. 

Asta-i una la mână. A doua gre- 
şală—ca să zicem aşa—o comite d. 
Crainic în recenzia pe care o face 
„Vieţei Basarabiei“. 

lată proelogomena plasată de d. 
Crainic inaintea celor câte-va pro- 
poziţii de aprecieri cu privire la re- 
vista noastră: 

Numele Basarabiei e o artificia- 
litate politică. In România Mare el 
ar fi trebuit să dispară pentru a 
reveni la starea dinainte de 1812. 
Dacă limbojul curent l-a adoptat 
e, poate, pentru a defini prin el o 
stare culturală tranzitorie care în- 
târzie prea mult. Basarabie și ba- 
sarabean înseamnă un românism ne- 
pus încă la punct cu cultura noastră 
națională. In România Maure e în- 
tradevăr ceva unic, fiindcă provin- 
cia dela Nistru e singura care  îna- 
intează foarte greu şi încet în ro- 
mânizarea culturală. Explicaţia stă 
în formația neromânească a păturei 
conducătoare în politică, pătură ce 
ne-a venit formată în cultura ru- 
sească și care nu are nici un interes 
pentru cea românească. Intre basa- 
rabenii din generoția Unirii preo- 
cupările intelectuale ale noastre sânt 
inexistente. Aceasta a avut reper- 
cusiuni stagnante asupra  întregei 
activități ce trebuia să însemne a- 
colo un progres cultural românesc. 

Chiar oameni formați de mai 
înainte în Universitatea vechiului 
regat, ca d. Pan. Halippa, au re- 
nunțat la activitatea cultural-româ- 
nească pentrn a nu părea, poate, 
incomozi într'o stare de indiferență 
generală. Până la războiu Pan. 
Halippa avusese o rodnică activi- 
tate culturală. După război niciuna. 
Ajungând ministru, întâiul lucru ce 
trebuia să-l facă acolo era preocu- 


parea culturii româneşti, dar întâiul 
lucru ce l-a făcut a fost apologia 
stupidă a culturii rusești. j 

Este desigur foarte uşor de a in- 
vinui şi foarte greu a te apăra. D. 
Crainic afirmă nişte enormități, fără 
a aduce în sprijinul afirmațiilor sale 
forța probantă o faptelor. 

Ar putea să ne arate D. Crainic 
o singură imprejurarein care d. Ha- 


lippa să fi făcut apologia culturii 
rusești ? 
Aşteptăm... 
Aa: 
INSEMNĂRI 


"Ce vrea „Viaţa Basarabei“?—Cele 
patru numere apărute până acum 
din revista noastră au prilejiuit u- 
nele nedumeriri şi comentarii ce se 
cer puse la punct. 

Ni s'au comunicat în primul rând 
obiecţiun! cu privire la dualismul cu- 
prinsului: in paginile „Vieţei Basara- 
blei“. găsesc adăpost alături de con- 
tribuții de mare format intelectual şi 
unele producţiuni cu caracter mai 
modest. 

Tuturora acelora cari văd in asta 
un neajuns le răspundem că „Viaţa 
Basarabiei“ fiind unica revistă de 
cultură in Basarabia, ea se adresază 
implicit nu unei singure categorii de 
cititorii ci mai multor categorii. De 
aici necesitatea ca sumarul el să fie 
mixt, fără a fi totuşi un amestec 
confuz: 

In situația intelectuală de astăzi 
din Basarabia publicaţia noastră tre- 
bue să aibă ca indreptar de căpete- 
nie că în cultura poporului de pe a- 
ceste meleaguri işi are obârşia vii- 
torul lui naţional şi deci se impune 
mai întâi de toate să inceapă cu aș- 
ternerea acestei culturi. Cuvântul 
care mângâe, întăreşte, luminează şi 
indrumează e aşteptat pretutindeni 
în Basarabia de intelectualul de la 
oraş ca şi de întelectualitatea sa- 
tului. 

Frumuseţele minţii, sufletului şi 
graiului românesc se cuvine a fi în- 
făţişate țăranilor basarabeni știutori 
de carte, preoţilor, dascălilor, iînvă- 
ţătorilor; întrun cuvânt, tuturor frun- 

taşilor umili ai unel populaţii moldo- . 
veneşti care nu şi-a avut până acum. 
partea cuvenită. 

O parte din graiul paginilor noas-: 
tre trebue şă fie aşadar şi este — 
un grai cu cuvinte inţelese oricui, cu, 
sintaxă simplă, fără podoabe de 
stil, — un grai care să meargă cum. 
se zice dela suflet la suflet. 

Aşa a conceput d. P.Halippa me- 
nirea „Vieţii Basarabiei“ în momen- 
tul când s'a hotărit să ia asupra-şi; 
greaua misiune a conducerii ei 

Revistei noastre îl incumbă de a 
fi în momentul de faţă o tribună de- 
luptă pentru cucerirea întinselor ți- 
nuturi culturale pentru această pro- 
vincie şi un amvon de predică pen 
tru toate năzuinţele băştinaşe. 

Un cuvânt mai mult, ar fi să spu- 
nem că „Viaţa Basarabiei“ ma por- 
nit.la drum hotărnicită de formule, 
de dogme şi principii strâmte de bi- 
sericuţă. 

Fără a fi o babilonie revista aceasta, 
ivită la momentul oportun in inima 
Basarabiei, vrea să fie locul de întâl- 
nire al tuturor sufletelor pline de 
iubire pentru norodul moldovenesc 
dintre Prut şi Nistru. 

Aceasta este — în prima linie—lo- 
zinca noastră de muncă, şi acesta. 
este — mai presus de orice preocu- 
pări — idealul nostru. ai 


Spre un alt regionalism. — In zia- 
rul „Cuvântul“ din Bucureşti a apă- 
rut un judicios articol despre dolean- 
tele „regionale*, semnat de scriito- 
rul I. Agârbiceanu. Il reproducem 
aci aproape in întregime: 

„In sine însuşi termenul de „regio- 
nal“ şi „doleanțe regionale“ nu au 
nimic primejdios sau agresiv; in ele 
înşile nu pot fi interpretate ca cu- 
prinzând ceva potrivnic unirii sufle- 
teşti, sau unităţii politice a neamu- 
lui „Regionalismul“, sau „provincia- 
lismul“ puteau rămânea termeni foar- 
te respectaţi în ideologia şi proble- 
mele politice ale României întregite, 
dacă nu ar fi fost compromişi cum: 
a fost, de altfel şi termenul de cen- 
tralism“, prin aceia cari i-au exploa- 
tat din interes de partid. 

România, compusă din provincii 
româneşti, din regiuni străvechi na- 
tionale prin marea majoritate a po- 
pulaţiei, desigur că are multe şi va- 
riate doleanţe pe provincii, pe regiuni, 
pe lângă interesele generale ale ţării 
intregi. Ba e limpede pentru ori şi 
cine că cele mai multe din interesele 
generale de Stat se compun din a- 
ceste interese ale părţilor Statului, 
ŞI rareori interesul general superior 
pretinde jertfirea, în total sau în 
parte, a interesului regional. Cele 
mai multe dintre cele din urmă sunt 
tot atât de naționale ca şi cele din- 
tâi. Şi acestea trebue să primeze de 
câte ori se pune, cu sinceritate şi 
cu seriozitate problema reglonalis- 
mului n:compromis. 


Cum interesele naţionale specifice 
unor regiuni nu pot fi nici amuţite 
nici desconsiderate, fără primejdui- 
rea Statului unitar, e limpedecă ele 
vor fi agitate mereu, până vor fi so- 
luționate. Aşa că termenul de regio- 

nalism“ sau „provincialism“ în vlitoa- 
` rele lupte politice, în legiferare, în 
întreaga viață publică a României, 
va trebui reabilitat Tot asemenea în 
opinia publică. Fiindcă problemele 
ce cuprinde se vor pune mereu, chiar 
în folosul şi intărirea Statului. 

Reabilitarea atârnă de felul cum 
se vor pune aceste probleme în vii- 
tor, de pregătirea, de priceperea, de 
sinceritatea şi cinstea politică a ce- 
lor ce le vor pune şi în forurile com- 
petente — legislative şi de guvernare 
— şi în faţa maselor mari, 

In primul rând doleanțele regiona- 
liste nu mai pot constitui sâmburele 
unui partid politic, postul său cel 
mai tare Ele vor trebui însă preci- 
zate şi fixate în programul tuturor 
partidelor politice româneşti. Şi nu 
pentru a cuceri cu ele alegători, ci 
pentru a le înfăptui după posibilită- 
țile ce vor fi când se vor afla la gu- 
vern, sau ajutând sincer la înfăptui- 
rea lor pe alţii cari s'ar întâmpla să 
deţină puterea, 

In al doilea rând: aceste doleanţe, 
puse în cadrele unui program de gu- 
"vernare a țării intregi, nu mai pot fi 
nici exagerate, nici trecute cu ve- 
“derea, presupunând, firește în toate 


cazurile, buna credinţă, voinţa sin- 
ceră de-a executa programul. 

In al treilea rând: s'ar rări man- 
datarii naţiunii cari prin trei lozinci 
regionaliste, sau prin trel de comba- 
tere a acestora, se aleg parlamen- 
tari ia toate corpurile legislative pen- 
tru a-şi ţinea interpelarea celor trei 
lozinci, Posibilitatea exagerărilor dela 
tribuna parlamentară, din întruniri, 
sau din presa de partid ar scădea. 
mult. Fiindcă, în asemenea caz nu - 
mai e responsabil singur oratorul 
centralist sau regionalist, ci întreg 
partidul. Şi întreg partidul trebue să 
fie sensibil“. 

Oricum, reabilitarea regionalismu- 
lui sănătos, e o necesitate pentru 
multă vreme de-aici înainte. 

Problema regionalistă este de pa- 
trusprezece ani necontenit desbătută 
cu însufleţire prin publicitate şi fo- 
losită în scopuri amestecate în viața 
noastră politică. 

Constatatările şi opiniile d-lui A- 
gârbiceanu sunt deci cu atât mai 
bine venite. Aşa trebue pusă pro- 
blema. 

Modul de a vedea al d-lui Agâr- 
biceanu este cel just. Dela unire in- 
coace formulele cuprinse în articolul 
d-sale din „Cuvântul“  constituesc 
poate cea mai bună punere la punct 
a chestiunei regionalismului nouilor 
provincii, 

i A Ti 


Pavel Ștefan Leonard, din scrierile 
căruia dăm câteva rostiri in numă- 
rul de faţă şi asupra operii căruia 
vom stărui altă dată mai pe larg, se 
trage din cunoscutul în Basarabia 
neam al Leonarzilor, care are origina 
sa în Veneţia, unde purta numele de 
Leonardi. In secolul al XV şi al 
XVI aceştia erau armatori bogaţi, 
cari aveau corăbiile lor şi făceau co- 
merţ în toată Marea Mediterană. In 
secolul al XVII-lea o ramură a Leo- 
narzilor s'a aşezat la Constantino- 
pole, în vestita mahala a Fanarului. 

In Moldova Leonarzii au venit în 
anil 40 ai secolului al XVIII-lea, cu 
unul din acei gospodari fanarioți rân- 
duiți de Poarta Otomană, cari, când 
veneau în Principatele Dunărene. a- 

duceau cu dânşii câţiva oamenii de 
casă şi aceştia jucau apoi, in timpul 
cât domneau protectorii lor, un rol 
însemnat în conducerea ţării. 

Leonarzii, venind din Constantino- 
pole, s'au aşezat la laşi, iar apoi, 
spre sfârşitul secolului al XVIII-lea 
s'au răspândit in Basarabia, unde 
cumpărau şi arendau moșii şi gospo- 
dăreau. Tatăl lui Pavel Leonard— 
Ştefan Pavel Leonard a cumpărat in 
1883 moşia Cubolta dela Domnitorul 
Moldovei — Mihail Sturdza. 

Pavel Şt. Leonard s'a născut în 
1837 şi a murit in 1891, A învăţat la 
Odessa. A trăit în epoca cunoscute- 
lor reforme ale impăratului Alexan- 
dru Íl şi a jucat un rol important în 
viaţa locală basarabeană şi mai ales 
s'a interesat de problema învăţămân- 
tului popular. Multe şcoli, întreținute 
de Zemstvă, sau de conducerea bi- 
sericească, au fost înfiinţate in jude- 
tele Sorocii şia Bălţilor prin stăruința 
lui P. Şt. Leonard. Primăvara el tot- 
deauna vizita şcoalele şi asista per- 
sonal la examenele şcoalare, urmă- 
rind în calitate de efor şcolar activi- 
tatea învăţătorilor şi elevilor. 

A fost unul din oamenii luminaţi şi 
învăţaţi ai timpului său şi în urma 
sa a lăsat o samă de scrieri, pre- 
cum: „Schițe din viaţa Europei“, a 
căror numai primă parte, pe care am 
găsit-o, are 728 pagini, apărută în 
limba rusă la Petersburg, după 1870. 
Mai cunoaştem apoi, tot in limba 
rusă : „Vizite in gubernie“ — apărute 
tot la Petersburg, în 1878, în 423 
pagini; „Tripla alianţă şi Anglia” — a- 
părută în Petersburg, la 1876, în 96 
pagini; „Despre ameliorarea vieţii ţă- 
ranilor în Basarabia” — tipărită la 
Lipsca, în 1866, în 48 pagini; „Criza 
agricolă şi industrială“ — tipărită la 
Paris, în 1883, în 70 pagini; „Discurs 
tinut în adunarea nobilimei basara- 
bene“ — apărut în broşură la Odessa 
în 1884 — 30 pagini; si o lucrare în 
limba franceză: „Réflexions sur un 
grand Règne et sur le catholicisme“, 
apărută la Petersburg, în 1864—58 
pagini. Merită să fie notată mai ales 
lucrarea cu privire la ameliorarea 
vieţii ţăranilor basarabeni, care pe 
vremea sa a trezit atenția generală. 
lar pentru cel ce semnează aceste 


puţine rânduri, este plăcut să po- 
menească faptul că cele mai volumi- 
noase lucrări au fost scrise in satul 
natal — Cubolta, din jud. Sorocii — pe 
vremuri, azi din jud. Bălţilor. 

Trăind multă vreme la Petersburg, 
Pavel Şt. Leonard a jucat un rol 
destul de important in societatea ca- 
pitalei de altă dată a Rusiei. Bucu- 
rându-se de mare trecere in cercu- 
rile guvernamentale, P. Şt. Leonard 
deseori intervenea intru apărarea in- 
tereselor şi nevoilor basarabene şi 
între altele a contribuit la construi- 
rea liniei ferate Ocniţa - Bălţi - Ma- 
teuţi- Slobodca, prin care cerealele 
basarabene din cele mai bogate ju- 
deţe ale provinciei noastre căpătau o 
scurgere prielnică spre Odessa. 

Om cult, independent şi scriitor P. 
Ş Leonard a trăit în anturajul oame- 
nilor de valoare din vremea sa. Fiica 
sa, din căsătoria cu Anastasia St, 
Vutecici - Beleţchi — Ecaterina este 
căsătorită cu fiul fostului directoral 
unui din cele mai răspândite ziare 
din Rusia de pe vremuri -- „Svet“ — 
d. Comarov. Pavel Şt. Leonard, în- 
gropat la Cubolta, a lăsat după sine 
o bibliotecă bogată cu cărţi din do- 
meniul istoric, filosofic, economic şi 
politic. 

PnH: 


Lucrări despre și pentru Basarabia. 
Pare se că in atmosfera intelectuală 
basarabeană s'a produs o schimbare: 
imbucurătoare. De unde inainte vre- 
me, în provincia noastră domnea o 
apatie subliniată prin lipsa de publi- 
caţiuni româneşti şi lucrări asupra 
Basarabiei, astăzi apar în Chişinău: 
ziarele cotidiane „Curierul"*) şi „Ba- 
sarabia"; ziarele săptămânale „Cu- 
vânt Moldovenesc” şi „Izbânda“; foile 
de partid „Viaţa Basarabiei“ — na- 
țional-ţărănistă şi „Dreptatea“ — li- 
berală; revistele: „Luminătorul“—cea 
mai veche publicaţiune românească 
în Basarabia, „Misionarul“, „Stu- 
dentul“ şi „Arhiva Basarabiei“ despre: 
care am vorbit în numărul trecut al 
revistei noastre. Pe lăngă aceste, 


*) A încetat apariţia, anunţându-se 
la Bucureşti. 


mai apar in româneşte şi ruseşte 
„Furnica“ — revistă cooperatistă, 
„Raza“ — „Csbrb“ — foaie săptămâ- 
nală, „Buletinul agricol“, „Buletinul 
Camerii de comerț“ şi „Viaţa noastră 
avicolă“, 

. Acum decurând a început să mai 
apară in Chişinău şi „Revista Socie- 
tăţii amatorilor antichităţii din Basa- 
rabia“, trasă la şaplrograf de d. V. 
Adiasevici şi dând în cele două nu- 
mere apărute, fiecare în câte 32 pa- 
gini, lucruri destul de interesante din 
trecutul basarabean. 

lar cu totul recent s'au mai anun- 
ţat următoarele: un album de figuri 
basarabene din anii premergători 
Unirii sau participante la marele 
nostru act istoric, cu texte explica- 
tive de căpitan Gh. Andronachi; un 
volum al d-lui Manuil Poliac—„Ma- 
teriale despre literatura Basarabiei, 
fotografiile şi biografiile persoanelor 
care au legătură cu Basarabia, pre- 
cum şi vederi basarabene“; şio „An- 
tologie a poeziei basarabene“ întoc- 
mită de d. Al. David. 

Toate acestea ne fac să credem, 
că ghiața basarabeană se va topi 
cu desăvârşire. 

pie 


[i 


Antologia poeţilor basarabeni. In 
cei 106 ani, cât Basarabia a stat sub 
stăpânirea rusă, ea a avut continuu 
o viaţă românească. Continuitatea ro- 
mânească in viața spirituală a Basa- 
rabiei sub Ruşi este netăgăduită. 
Sufletul românesc s'a manifestat aici 
sub toate formele. Limba românească, 
singura pe care o înţelegea norodul 
din această provincie a fost cel mai 
puternic sprijin al românismului. Ea 
a fost haina în care s'au îmbrăcat 
toate manifestările culturii româneşti 
în cei 106 ani de asuprire rusească: 
şcoală, administraţie, slujbă religioa- 
să, teatru, literatură, presă etc. Stu- 
diul d-lui profesor universitar Ştefan 
Ciobanu (Cultura rominească în Ba- 
sarabia sub stăpânirea rusă Chişinău 
1923) este destul de elocvent în a- 
ceastă privință. Tot în potirele cu- 
vintelor potrivite ale limbii româneşti 
şi-au turnat simţămintele acei inzes- 

traţi cu harul divin. Cu toată cenuşa 
culturii ruseşti, aruncată de vânt a- 
supra Basarabiei, sufletui românesc 
s'a manifestat aici şi în tiparele poe- 
zilei. Poeţii: Alexandru Hasdeu, Cos- 
tache Stamati, T. Vârnav. Ion Sârbu, 
Gheorghe Păun, Alexis Nacco, Tu- 
dose Roman, Matei Donici, Alecu 
Mateevici, Pantelimon Halippa, lon 
Buzdugan dintre acei cari au trăit şi 
trăiesc în Basarabia, precum şi poeți 
şi scriitori ca Alexandru Donici, Bog- 
dan P., Hasdeu, Alecu Russo, Zamfir ' 
Arbore, Constantin Stere, dintre acei 
car au trecut în România liberă, — 
sunt expresiuni ale sufletului româ- 
nesc din Basarabia. Este drept că 
numărul lor nu este prea mare; dar 
în condiţiunile de atunci nici nu se 
putea altfel. Basarabia, dacă n'ar fi 
fost sub stăpânirea rusească, ar fi 
dat poate acelaş număr de poeţi, 
scriitori şi artişti pe cari i-a dăruit 
culturii româneşti cealaltă parte a 
Moldovii din stânga Prutului. Pierzând 
Basarabia,neamul românesc a pierdut, 
poate, un Alexandri, un Eminescu, un 
Conta, un Grigorescu. 

Numele înşirate mai sus sunt puţin 
sau delog“cunoscute publicului româ- 
nesc cititor. Este drept că produc- 
iunile poeţilor basarabeni nu se dis- 
ting prin o valoare literară deose- 
bită. Dar ele cristalizază suferințele 
şi aspiraţiile sufletului românesc din 
Basarabia asuprită. Și pentru aceasta 
trebuie cunoscute, Cum însă cele 
mai multe zac încă în manuscrise sau 
rătăcite prin diferite periodice şi 
sunt, deci, inaccesibile marelui pu- 
blic, d-l profesor universitar Nicolae 
Catorjan, sub a cărui ingrijire apar 
„Clasicii români comentanţi“ în edi- 
tura „Scrisul Românesc“ din Craio- 
va, a hotărit să scoată, in această 
colecţie, şi o „Antologie a Poeţilor 
Basarabeni“, care va fi alcătuită de 
d-l Alexandru David, student la Fa- 
cultatea de Litere din București şi 
va apare în cursul acestui an. Car- 
tea, cuprinzând peste 300 pagini, va 
costa cel mult 100 lei şi se va tipări 
intrun număr limitat de exemplare 
numai pentru cei înscriși. Cei ce do- 
resc s'o aibă sunt rugați a se anunţa 
prin o carte poştală la redacţia ga- 
zetei Cuvânt Moldovenesc Bulevar- 

dul Regele Carol II Nr 67 Chişinău. 

Inscrierile se fac până la 1luiie a. c. 
Facem un apel călduros la toţi in- 

telectualii din Basarabia ca să sub- 

scrle cât mai mulţi. 

| B. P., 


O aniversare 
La 24 Aprilie .a. c. 
s'au împlinit 25 
ani dela moartea 
celui mai mare 
folklorist român, 
preotul - profesor 
şi academician 
Simeon Florea 
Marian. 

Aniversarea a- 
ceasta a trecut 
neobservată şi la 

Academia română 
şi la şcolile şi instituţiile culturale bu- 
covinene, căreia răposatul le-a dat via- 
tă şi strălucire cu munca sa harnică şi 
rodnică de aproape patru decenii In 
schimb câţiva foşti elevi şi admira- 
tori au prăznuit momentul acesta cu 
cinstea cuvenită Primăria oraşului 
Suceava, unde Marian a trăit și luc- 
rat ultimii 24 ani din viaţă şi unde 
este înmormântat. a organizat o ser- 
bare comemorativă. la care a vorbit 
primarul Eugeniu Varzariu şi profe- 
sorul universitar Victor Morariu, am- 
bil elevi ai celui mort. Cu cheltuiala 
primăriei s'a aşezat pe casa lui Ma- 
rian din fosta stradă Sf. Nicolae, 
care azi ii poartă numele, o tablă de 
granit cu următoarea inscripţie: „In 
această casă, câştigată cu condeiul, 
a trăit şi a lucrat Academicianul 
Simeon Florea Marian (1847 - 1907), 
care a cules şi studiat roadele in- 
ţelepciunii şi simţirii poporului ro- 
mån“. Alt admirator, ţăran ca şi 
Marian, dascălul Constantin Milici 
din satul Soloneţ, i-a închinat un nu- 
măr special din revista sa de folklor 
„Ţara Fagilor”. 

Atât! Şi credem că este mult în 
aceste vremuri de brutal materialism 
şi politiclanism sterp, când munca 
idealistă a marilor noştri înaintași, ie- 
şiţi mai cu seamă din umbra modestă 
a satelor, nu este preţultă după cu- 
vlință. Ca revistă basarabeană ţinem 


să relevăm că Marian a avut strânse 
legături culturale şi sufleteşti şi cu 
basarabenii: Bogdan Petriceicu Has- 
deu, Zamfir Arbore, profesorul uni- 
versitar din St, Petersburg A. Sircu, 
fiu de ţăran din comuna Străşeni, etc. 


“+ Paul Doumer. 
— Braţul unui rus 
exaltat a ridicat 
revolverul impot- 
riva celor 75 de 
ani ai unuia dintre 
cei mai buni ceta- 
teni ai Franţei. 

Gestul criminal 
al lui Gorgulov 
ream'nteşte tragi- 
cul precedent din 
anul 1894, când un 
alt preşedinte al 
republicei franceze Sadi Cornot a 
căzut sub pumaalul anarhistului ita- 
lian Santo Caserio. 

In istoria Franţei, începând dela 
secolul al 16-lea nu se numără de 
cât patru atentate impotriva oa- 
menilor de stat: Henri III, Henri IV, 
Sadi Cornot şi Paul Doumer. 

Asasinarea fostului preşedinte al 
republicei franceze Paui Doumer 
este unul din actele cela mai stu- 
pide și mai groaznice. Pornit de fo- 
arte de jos, ca fiu al unor simpli 
muncitori cu braţele—e! însuşi de- 
butând în viaţă ca lucrător manual 
— Paul Doumer a urcat prin muncă 
stărultoare şi datorită inteligenţei 
sale uimitoare toate treptele ascen- 
siunei: profesor, parlamentar, mini- 
stru al coloniilor, preşedinte al ma- 
turului corp francez şi în cele din 
urmă—primul magistrat al republi- 
cei. 

Intradevăr, tragică soartă! In 
amurgul unei vieţi de muncă fără 
preget, consacrată în întregime bi- 
nelui public, moartea celor patru fii 
ai lui, seceraţi pe câmpul de luptă... 
Ridicarea în mijlocul simpatiei plină 
de respect a întregului popor fran- 
cez, pe treapta cea mai înaltă a 
cinstei... Apoi intr'o zi, fără veste, 
gestul idiot al unui maniac sau al 
unui agent în slujba anarhiei, adau- 

gă la calvarul mamei îndurerate 
zăbranicul vădurei inlăcrămate., 
Lumea întreagă — alături de țara 
căreia ilustrul bătrân i-a consacrat 
tot ce-a avut mai bun în viaţă —a 
deplâns cutremurată de emoție greua 
lovitură încercată de nobila Franţa 
şi s'a inchinat cu evlavie in fața 
rămăşițelor pământeşti ale primu- 
lui ei cetăţean. A. T. 


+ Albert Tho- 
mas. — Marele de- 
mocrat Albert Tho- 
mas, directorul Bi- 
roului internațional 
al muncei, a murit 
subit in seara zilei 
de 7 Mai in garde- 
roba unui restau- 
rant din Paris. Cu 
coborirea lui în 
mormânt dispare 
una din cele mai 
marcante persona- 
litâți ale vieţei internaţ'onale. El era 
bine cunoscut şi apreciat in toate 
capitalele lumei şi în special la Ge- 
neva. Născut în anul 1878 la Cham- 
pigny, pe Marna, el s'a consac- 
rat din prima tinereţe activităţii po- 
litice. Protectorul lui era Jean Jaurès. 
In anul 1910 Thomas a fost ales pen- 
tru prima dată deputat; în timpul 
războiului a fost subsecretar de stat 
şi ministru al armamentului; în 1919 
a fost din nou ales deputat. In 1920 
părăsi cariera politică pentru a pre- 
lua conducerea Biroului internaţional 
al muncei din Geneva. 

S'ar putea spune că Biroul inter- 
naţional al muncei este opera lui. 

Numai cu câte-va zile inainte de 
a muri, la a şeasesprezecea adu- 
nare a muncel la Geneva, Albert 
Thomas şi-a încheiat discursul cu 
următoarele cuvinte cari, astăzi, când 
acela care le-a rostit nu mai este, 
capătă un sens de impresionant pre- 
sentiment: „Nu mai este nici unt mo- 


ment de pierdut cu privire la măsu- 
rile indispensabile menite. a remedia 
criza economică“. Albert Thomas îşi 
presimția poate apropiatul sfârşit. 
Prin moartea lui, Biuroul interna- 
țional al muncii pierde pe animatorul 
său iar România un prieten devotat. 
In epoca cea mai grea a războiului 
nostru pentru întregire, în timpul re- 
fugiului din Moldova, vizita lui Al- 
bert Thomas la laşi a fosto adevă- 
rată licărire de nădejde, El a venit 
după încheerea păcei din nou în Ro- 
mânia pentru a se interesa de Casa 
asigurărilor sociale. : 
Albert Thomas dispare inainte de 
a-şi fi putut duce la bun capăt opera 
întreprinsă şi întrun moment istoric 
când clasele muncitoreşti au mai mult 
ca ori când nevoe de un glas senin 
care să le împiedice dela precipita= 
rea in haos... AF, 


1906—1931. Primim dela părintele 
Petre Gheorghlan, fost coleg de Se- 
minar cu răposatul poet Alecu Ma- 
teevici, strofele de mai jos, cărora le 
facem loc în revistă, cu plăcere. 

* 


Când adâncit în manuale 
A. Mateevici mai uita 

De Muza lui, luându-și lira, 
Ea lângă mine s'aşeza, 


l-mi da un petec de hârtie 
Și un creion tocit cu dinţii 
Și i-mi cânta melancolie 
De-ascunsul dor al suferinţii. 


Si eu prindeam în vers sonor 
Cântarea vecinicului dor, 

O reciteam, mă mângâiam 

Şi seara 'n sobă-o aruncam. 


Si astăzi, când mai vreau să cânt 
Un cântec plin de veselie, 

La vers zădarnic mă avânt, 
Și muza'n van o chem să vie. 


P. Gheorghian 

CHEMARE. 


„Viaţa Basarabiei“ și-a expus programul în primul ei 
număr. In cadrul acelui program înțelegem a fi plini de 
luare aminte față de manifestările scrisului românesc ale vlă- 
starelor născute şi crescute pe pământul Basarabiei şi care 
azi Şar găsi altoite ori unde în cuprinsul României Mari. 
De aceia îndreptăm chemarea noastră cătră toți aceștia, în- 
demnându-i să răspundă la ea. 

Faptele bune, faptele de cultură, lucrările de ştiinţă 
şi scrisul măestrit ale basarabenilor vor găsi întotdeauna 
“ecou și adăpost în paginile revistei noastre. 

Nu vom precupeţi nimic şi nu ne vom da în lături dela 
nici un sacrificiu, pentru a putea arăta colectivității româ- 
nești de pretutindeni comorile sufleteşti ce zac încă nede- 
slănțuite în spiritul fraților dintre Prut şi Nistru. 

Basarabia culturală încă nu s'a manifestat colectiv și 
nu şi-a dat încă măsura puterilor ei, Incurajând pe tinerii 
ei scriitori şi dând posibilitate oamenilor ei de cultura să 
afirme aci posibilitățile intelectuale ale provinciei noastre, 
socotim că este pasul care duce la crearea unei atmosfere 
noui pe un tărâm pe care s'a lucrat până acum disparat 
Şi fără ecou. 

Chemăm deci pe fraţii noștri la lucru. 

Abonamentele şi toată corespondența pentru revista 
„Viaţa Basarabei“ se trimite pe adresa următoare: 

Redacţia și 

Colaboratorii revistei „Viața Basarabei* sunt rugați să 
trimită materialul lor scris citeț şi numai pe o parte. 

Redacția şi administrația 

Acest număr al revistei „Viața Basarabei“ se trimite 

cătră adresați de a se abona. 

Reţinerea numărului acestuia o vom considera ca un 
consimțimânt de a se prenumera printre abonaţii noştri. 

Dacă nu doriți să fiți abonat la revistă, rugăm să ne 
restituiți numerele primite, cu indicația „retur“ şi fără a 
rupe adresa veche. 

Administraţia revistei „V. B.“ 


Rugăm stăruitor pe prietenii şi abonaţii revistei să 
o dea spre cetire tuturor doritorilor, îndemnându-i să se 
aboneze. 
La prima cerere, se va trimite oricui numerele apărute. 
Rugăm adresa să fie dată exact, arătând şi oficiul 
poştal. 
Administrația revistei „V. B.“ 

